amanoisuno/poetBack huggingface dataset:
郫縣春日吟  其二 吳泳 
無窮官事日裝懷，甫及芳時略放開。騷僕編排詩社去，酪奴勾管醉鄉來。
郫縣春日吟  其三 吳泳 
後霜庭草芳猶茁，承露林花翠欲欹。體認乾元何處是，初春天氣早晨時。
郫縣春日吟  其四 吳泳 
雨脚垂垂未肯休，舍東流滿舍西流。八分春種胚胎了，新水纔來便徹頭。
郫縣春日吟  其五 吳泳 
不寒不暖杏花天，爭看蠶叢古寺邊。舊日尚留耕雨具，新年難得買花錢。
郫縣春日吟  其六 吳泳 
樹桑五畝育雞豚，器用匏尊老瓦盆。舊禮諸儒都壞盡，西家却有典型存。
郫縣春日吟  其七 吳泳 
曖曖人村翠樹連，鶑拖野色度晴川。新詩無限來供眼，才涉思量又不圓。
郫縣春日吟  其八 吳泳 
醉騎花影少年間，謔弄風光古將壇。漸覺年來無補益，祇將春貯在脾肝。
郫縣春日吟  其九 吳泳 
素絲五緎詠羔羊，且是公餘燕日長。黄妳味甘逢孔聖，黑甜睡美謁羲皇。
郫縣春日吟  其一○ 吳泳 
舊穀纔登幼婦場，新蠶復出小姑忙。書生却弄閒針線，枉學明河織女襄。
和洪司令梅花  其一 吳泳 
結綺臨春貯麗華，吹香偶到野人家。霜明月白紗窗浄，但見梅詩不見花。
和洪司令梅花  其二 吳泳 
杼雲新卷雪泥乾，剪剪輕風薄薄寒。莫遣水龍吹別調，放教春在玉欄干。
和虞滄江賦梅  其一 吳泳 
素肌香骨水爲寒，曲樹斜枝木作酸。百匝遶花看未足，庭空參斗夜闌干。
和虞滄江賦梅  其二 吳泳 
衣分冰潔佩瓊瑰，笑歛溪頭月下杯。歲晏得朋真樂在，不須青女作行媒。
和虞滄江賦梅  其三 吳泳 
青蒲翠草望秋零，亂絮迷春困不醒。林下水邊時一見，對人應是眼中青。
和虞滄江賦梅  其四 吳泳 
每對梅花輒解顔，瑶林孤絕迥難攀。擬將和靖橫枝句，摟入離騷大小山。
和虞滄江賦梅  其五 吳泳 
吟成亟取夜鐘敲，淡月籠窗昏曉交。真態莫將形色看，當如相馬得蒲梢。
和虞滄江賦梅  其六 吳泳 
萬山春到直叢叢，誰省東皇有化功。生意溶溶呈露處，看隨葵麥蕩摇風。
和虞滄江賦梅  其七 吳泳 
不御鉛華別是花，丰神高潔自成家。含章不解春風意，猶倚殘粧隔絳紗。
和虞滄江賦梅  其八 吳泳 
交花煜煜露生香，一味清來浣我腸。文字語言今落去，聊吹別調作醒狂。
安西馬 吳泳 
月脇霜飛鏡夾瞳，龍媒掃盡朔庭空。沙丘尚有真驪牡，端自方臯一顧中。
蠟梅 吳泳  西湖
若得西湖處士疑，如何顔色到鵝兒。清香全與江梅似，只欠橫斜照水枝。
登羅浮山  其一 吳泳 
要閒終是不曾閒，猛歇當頭名利關。揩洗一雙清浄眼，稻花雨裏看浮山。
登羅浮山  其二 吳泳 
海山半夜失蓬萊，微带雲根雨脚來。元是道家清絕境，世間妄指作陽臺。
登羅浮山  其三 吳泳 
玉蟾奔月竈爐乾，老鶴巢松殿宇寒。裏面看山山不見，不如只嚮外邊看。
琵琶 吳泳 
錦調巴音祇四絃，倚門空抱向誰憐。主人一自知音後，傳入王孫綺玳筵。
桂 吳泳 
團團玉葉振天芳，清澈瓊樓午夜光。元是小山分種去，移來西蜀作甘棠。
玉川茶 吳泳 
一旗初試蜀山春，團銙誰論蔡與丁。更出苦言澆諫味，世間醉夢合俱醒。
病中宿白水 吳泳 
觸熱山行陡頓餘，急携拄杖息禪居。老僧不惜山中寶，持出銀函貝葉書。
中峰 吳泳 
連空閣道結飛霞，衲子雲遊少住家。問訊兩仙呼不應，鳥啼驚落一巖花。
和張憲登烏尤山  其一 吳泳 
燕臺愛士拔其尤，徹去藩籬吝與驕。藻翰宿春題品徧，青青無復土山焦。
和張憲登烏尤山  其二 吳泳 
世涂偪仄動逢尤，山似高人色頗驕。寸碧亭亭還綠遶，知音不待爨桐焦。
和張憲登烏尤山  其三 吳泳 
放懷物外亦何尤，便謂遊遨士也驕。西日下來巖際宿，別尊難齧嚼皆焦。
和張憲登烏尤山  其四 吳泳 
子知天分不人尤，豈若紛紛式屢驕。舊見已知霜葉脫，新知纔似穀牙焦。
和張憲登烏尤山  其五 吳泳 
天戈何日戮蚩尤，省得營屯戍卒驕。事會無窮人物眇，坳杯莫救釜中焦。
和張憲登烏尤山  其六 吳泳 
椒丘徐步不離尤，結駟朱門易養驕。寧似木鷄甘用拙，弗如龜筴以靈焦。
和觀棋 吳泳 
七雄虎鬭着難下，三季蚖蟠石不磨。蠻觸紛紛無了日，青秧白水弄鐮柯。
華嚴寺 吳泳 
纔上華嚴第一山，倚天雙闕不曾關。白花紫柏漫山路，猶覺桃源在世間。
上峰頂 吳泳 
一峰駱駝嶺突兀，萬級胡孫梯屈盤。佛法豈無平易處，怕人只作等閒看。
光相寺 吳泳 
雲氣巃嵸羃曉山，晴曦倒影射闌干。須臾變態還空寂，水接天光一片寒。
牛心寺 吳泳 
青蓮兩兩照山開，道是金僊手自栽。人與金牛俱不見，更從何處覓心來。
和李雁湖晚春即事八首  其一 吳泳 
琴書澹泊古羲軒，花木幽閒漢綺園。碧落青嵩無用買，湖光一曲道真渾。
和李雁湖晚春即事八首  其二 吳泳 
紛紛花片落車茵，點點苔錢襯屐痕。造化生機渾不盡，又將新綠轉春溫。
和李雁湖晚春即事八首  其三 吳泳 
藹藹停雲八表昏，終風吹雨泊天門。繫船東港緣壕去，落日牛羊下遠村。
和李雁湖晚春即事八首  其四 吳泳 
避人不必武陵源，蕩有芙蓉谿有蓀。弄水澆花心自遠，何妨酌客兩三尊。
和李雁湖晚春即事八首  其五 吳泳 
長鯨須嚮海波翻，澤雉何由肯畜樊。步障連空鞋一屋，不如蕭散半山園。
和李雁湖晚春即事八首  其六 吳泳 
丰神玉雪更清溫，胸次涵濡七澤吞。聞道晚年偏好易，手探月窟足天根。
和李雁湖晚春即事八首  其七 吳泳 
庭草如茵鹿養茸，體當生意屬僊翁。遊龍不作千巖雨，却卷雲根向洞中。
和李雁湖晚春即事八首  其八 吳泳 
杏花漠漠柳陰陰，彷彿前年禮殿深。頼有詩書緣不盡，青燈細雨短長吟。
嘉禾頌七章章四句  其一 吳泳 
翼翼嘉禾，在梁之畝。九穗離離，實栗實秀。
嘉禾頌七章章四句  其二 吳泳 
其秀維何，奕葉有儺。春種秋實，備時中和。
嘉禾頌七章章四句  其三 吳泳 
中和既時，重穎既垂。自嚮其本，豈不爾思。
嘉禾頌七章章四句  其四 吳泳 
維昔唐叔，實施王命。伊今之人，惟唐叔是景。
嘉禾頌七章章四句  其五 吳泳 
惟唐叔是景，獻諸天子。天子不有，以歸肇祀。
嘉禾頌七章章四句  其六 吳泳 
芝生九莖，不可以爲秔。狐生九尾，不可以爲袂。
嘉禾頌七章章四句  其七 吳泳 
實爲我嘉穀，以穀我口腹。以妥以侑，式介多福。
城上烏 吳泳 
爾何不向別處棲，東飛日白足，南飛有樹枝。翺翔空中不欲墮，逋尾又向城頭歸。城雖高，人亦好，三匝重來屋邊遶。不緣啄雁稗，不爲唼鳬藻。鴉鴉唾駡閭里常，睠睠忠言主人告。所生八九子，頼有三雛成。兩雛連檣去，一雛聞絃驚。往來城頭蹔棲止，旭日又恐東方明。
羽林郎 吳泳 
漢家官兵名羽林，臂鷹走馬長楸陰。選填並隸光祿籍，宿衛日費司農金。遥聞虜騎前犯塞，六部良家人不耐。黄鬚兒戰鄴下軍，白袍兵劫花門寨。義軍轉閫無已時，就令虜得名王歸。封侯起第豢醲賞，仍是漢殿前孤兒。
送鮮于帥三首  其一 吳泳 
載錫珪符起伏龍，遄提小隊出南中。軍容倒海鯨波息，旗采吹雲蚓瘴空。但倚碩才爲保障，仍開誠意接兵戎。渡瀘已覺秋風晚，爭看籌邊第一功。
送鮮于帥三首  其二 吳泳 
時事牽連卒未休，三邊烽火又驚秋。養鷹未得鷹揚力，豢虎終懷虎視憂。面勢只緣前局誤，肘方合向古人求。玉關不是無兵守，上策人心要急收。
送鮮于帥三首  其三 吳泳 
憶昨行臺再見時，恍兮涪水送將歸。丰神比舊微加瘦，道力于今轉覺肥。頼有一燈標日指，曾無寸草報春暉。孔門獨立成何事，祇舞風雩詠浴沂。
句  其一 黄子實 
賸携尊酒斟藍尾，惜不杯羹薦墨頭。
句  其二 黄子實 
履痕莫辨陰王跡，敢去多題漢晉年。
句  其三 黄子實 
月穿篷席罅，風軋舵牙聲。
句  其四 黄子實 
旅夢難安枕，村酤不滿瓶。
詠瑟師 沈宏甫 
宇宙浩浩誰詩鳴，遺響闃寂如英莖。更無高談細論者，唐末婀娜江西清。
甘露巖 鄒恕 
蘭若半空中，雲山第幾重。瀑流千丈練，鶴宿五株松。曉雨禪房黑，霜林木葉紅。懸崖回首望，歸思過前峰。
過太行山  其一 徐範 
茫茫遠樹隔煙霏，獵獵西風振客衣。山雨未晴嵐氣濕，溪流欲盡水聲微。回車廟古丹青老，碗子城荒草木稀。珍重狄公千載意，馬頭重見白雲飛。
過太行山  其二 徐範 
路繞羊腸躡屐躋，萬山金碧總堪題。舉頭日月中天近，極目乾坤五嶽低。自笑鹽車騏驥厄，誰憐枳棘鳳凰棲。欲投古寺禪房宿，喜見僧歸落日西。
咏梅 范楷 
開徧南枝又北枝，春風消息不嫌遲。平生自抱冰爲骨，莫待趨炎附熱時。
酬答張安撫伯玉先生 薛師點 
寡交率天性，積疴攻妙藥。干祿念烝嘗，著書恣談謔。永矢離畏途，何况縻好爵。感子故人意，屏吏延鈴閣。時剖千秋心，兼訂三山約。風流張平子，文采謝康樂。潛魚媚幽潭，高鳥昵林薄。物類既參差，天地亦寥廓。但愁霜霰多，石出兼水落。
壽徐倉使 黄垺 
四明山水遠且清，秀氣鍾作千人英。南州高士真濟美，天地正粹涵中襟。學問淵源派伊洛，文章典麗鏗䪫韺。射策丹墀壓群彥，聲名一日蜚玉京。粵從膴仕久揚歷，政事所至皆有稱。讎較芸編上群玉，蕃宣苕水騰頌聲。凝旒簡眷異儔正，追班文石煥郎星。清規屹立朝譽振，儒術既行邦計贏。論思獻納衆所矚，其奈宵旰懷遠氓。咨諏出攬澄清轡，肅持庾節賙列城。視時斂散民食足，觀風按察吏膽驚。側聽賜環馹騎速，行看荷橐天衢亨。節過清明纔六日，欣逢吉夢叶長庚。和氣却隨春氣足，福星還並壽星明。己聞好語日邊至，莫辭爛熳傾罍觥。自慚小草依松柏，臭味相投意甚真。矢詩不但爲公壽，八荒壽域更躋民。
擬虹亭 黄夢得 
父老橋邊問我翁，笑談能辦濟川功。水光碧界一千頃，晴影紅翻二百弓。好與諸公來玩月，方知此地亦垂虹。乘風似有驚人語，高枕滄浪放眼空。
句  其一 黄夢得 
北望三湘西九嶷，箇中無處不嶔崎。
句  其二 黄夢得 
天意因以旌遺逸。
黄稹宅 黄燮 
大夫橋畔水繁華，春滿郊原樹滿花。石馬導前蒙御葬，數聲雞犬是吾家。
綺川亭 楊志 
一泓綠凈滄浪水，千朶紅稠菡萏花。病眼紛紛何所似，江天落日散餘霞。
石澗龍首山 楊志 
殘年仍置閏，五日恰逢春。携酒各獨賞，敲門僧不嗔。雙榕如拱立，萬井故橫陳。僧舍少盤薄，元規塵上人。
鼓樓懷古 楊志 
興廢何年事，無由問老成。代爲兜率地，留得古樓名。石塔添潮影，銅壺斷漏聲。我來空弔古，恨不賦蕪城。
法安寺 趙汝馭 
四山圍一寺，勝地出花封。秀竹辭春籜，晴雲生夏峰。僧閑流水檻，村急夕陽舂。與客下山去，鶴歸猶带松。
元蘇二公祠 趙汝馭 
春祠當上巳，新像合蒼城。慨想交鄰意，兼懷過客情。宅遺環水碧，驛带古楊湆。天上文星會，人間弦誦聲。
雲峰庵 趙汝馭 
一庵移向白雲深，丁卯年來住至今。鳥哢蟬鳴俱過耳，心如鐵石髮如金。
見日庵 趙汝馭 
莫把桃花誤世間，日方明處隠尤難。道人辦得心堅固，好向飛雲頂上安。
石樓 趙汝馭 
歷井捫參跬步行，直排閶闔叫雲扃。着身高處不知險，回首看時方始驚。世界三千藏粒粟，江湖萬里付浮萍。何須更跨揚州鶴，穩御仙軿朝帝京。
可賦庵 趙汝馭 
舊題可賦足幽深，手植疏梅有石心。當日和羹人不見，竹風疑是讀書音。
句 趙汝馭 
唐僧逢漢寶，山洞得天名。
題洞霄 趙汝湜 
巑屼列千峰，一柱屹翹楚。迴復藴奇秀，有此雲霞所。巖封五里霧，松撼半天雨。深知境未窮，正欠驚人語。
自和 趙汝湜 
洞府日月閒，風景自清楚。九關啟天鑰，容我朝帝所。清緣宿仙館，夢碎石泉雨。明朝得羊珠，試向張華語。
敬和九鎖步虛詞 天關鎖 趙汝湜 
雲墉高嵯峨，七蕤銜銅環。有象非有質，真儔得躋攀。九天著通籍，保我玉鍊顔。英英青旄節，悠悠款靈關。
敬和九鎖步虛詞 藏雲鎖 趙汝湜 
靈根鬰三素，一氣同氤氳。冉冉霄上游，永離囂塵熏。空體含五華，霞貫泥丸君。鐶剛爾何神，攝身混祥雲。
敬和九鎖步虛詞 凌虛鎖 趙汝湜 
太空本無形，天衢迥蕭疎。火煉身彌輕，意行神已如。飄飄跨倒景，棽麗舞雲裾。無礙故逍遥，灑然翔清墟。
敬和九鎖步虛詞 通真鎖 趙汝湜 
五嶽皆積骨，千霜永難晨。胡爲甘短景，不悟丹臺春。至道豈在煩，錄精練胎津。六六琴心文，一悟通玄真。
敬和九鎖步虛詞 龍吟鎖 趙汝湜 
矯首東方宮，變化何由尋。神用妙難擬，飈電赫森森。雨施不爲功，雲從本無心。人間謾懷想，戛鉢希雷吟。
敬和九鎖步虛詞 洞微鎖 趙汝湜 
大道不容言，有滯還有鞿。返本含元造，竟達無上機。希夷絕視聽，得一衆甫歸。向來寢虛師，至訣殊精微。
敬和九鎖步虛詞 雲璈鎖 趙汝湜 
悠悠劫爲朝，萬民恣遨遊。三山眇如塊，舉步身彌高。絳宮近咫尺，天風度騷騷。至音非笙歌，泠然八琅璈。
敬和九鎖步虛詞 朝元鎖 趙汝湜 
煌煌玉京闕，瑞靄紛天垣。嚴扈森虎兵，金朱煥靈門。星弁集萬真，龍旂間華旛。齊心潔形神，稽首朝混元。
敬和九鎖步虛詞 飛鸞鎖 趙汝湜 
漸入雲霄徑，清氣逼人寒。欲學長生訣，先過此重壇。無屋堪竚足，有地可藏丹。遥瞻深鎖處，時見遶飛鸞。
贈羽人何授 趙汝湜 
秋水爲神玉爲骨，片雲出洞遊虛碧。竚看他年鶴駕歸，顯彼青天與白日。
餞陳匝峰之廉泉 趙善璙 
桃源渺何處，夢短到家難。不辦一丘費，猶爲九品官。鶴嫌新俸薄，鷗訝舊盟寒。附翼攀鱗事，書生不敢干。
別荆州諸友 呂殊 
荆州三度別，此別猶酸冷。蒹葭逐岸靡，烟雨隔林迥。去棹行且留，離觴醉還醒。緬懷荆州士，鵠立霜毛整。爽信何由人，班班紛脫穎。况是清俊流，魁然挈裘領。相逢名教樂，殊忘舊機境。草木臭味同，何庸絕畦町。虎豹識避就，寧忍覆陷阱。人情不盡遠，頗諒心耿耿。眼底絕荆榛，夙生獨何幸。時恨多曠違，赧容多面頸。分袂復自茲，深淵惜斷綆。斷綆無續期，分袂有時并。但願各自珍，時當動深省。一簣會成山，九仞猶棄井。要令百煉金，清瑩無留礦。大哉乾坤內，吾道相與命。
題清谿神女祠 呂殊 
生居萬山中，二年依澤國。偶於坐曹暇，聊欲訪禪默。再拜神女祠，劈山定何術。上有琳宮巖，作論期破惑。只今澄潭中，異影眩莫執。泉源入幽窈，蛾眉如可及。吾聞大地下，出沒水中日。胡爲二魶魚，欲歸猶未得。變化乘雲雷，那能繫不食。山深風竅號，天寒日車急。寄語龍宮君，安穩藏故穴。近來託怪多，勿遣容易測。
蛾眉亭 呂殊  长江
采石江頭月正弦，捉月臺邊酒滿船。擾擾利名蟻慕羶，如公豈但酒獨賢。平生醉裏詩三千，捲起長江作長箋。悲哉人世隔天淵，一日乘風反自然。死生在我我則天，欲死得死豈其冤。欲罷長風大放顛，蒼茫何處可拍騎鯨肩。
句 呂殊 
遊子驚車破，農人念稼傷。
梅莊春間 劉厚南 
最喜逍遥泉石間，幽居四面繞青山。苔迷荒徑人稀到，花壓重門晝自關。古剎風傳鐘磬遠，平疇雨過桔槔閒。荷鋤手摘園中筍，配酒三杯壯客顔。
贈陳宗之  其一 鄭斯立 
昔人躭隠約，屠酤身亦安。矧伊叢古書，枕藉於其間。讀書博詩趣，鬻書奉親歡。君能有此樂，冷淡世所難。我本抱孤尚，爲貧試彈冠。欲和南薰琴，秋風欻戒寒。恬無分外想，賸有日晷閒。閲書於市廛，得君羈思寬。誦其所爲詩，刻苦雕肺肝。陶韋淡不俗，郊島深以艱。君勇欲兼之，日夜吟辛酸。京華聲利窟，車馬如浪翻。淡妝誰爲容，古曲誰爲彈。桐陰覆月色，靜夜獨往還。人皆掉臂過，我自刮眼看。百年適志耳，豈必身是官。不見林和靖，清名載孤山。
贈陳宗之  其二 鄭斯立 
羨君家闕下，不踏九衢塵。萬卷書中坐，一生閑裏身。貪詩疑有債，閲世欲無人。昨日相思處，桐花爛熳春。
白獺湖 章樵  西湖
屈曲連汀隠復明，西湖奇觀到南屏。萍花巧綴玉鈿碧，山色浄涵螺髻青。隋女啼粧羞缺月，秦娥望幸對明星。主人約束當尊俎，未放騷翁眼獨醒。
伽溪 章樵 
試將生計問農家，兒大扶犁女漚麻。燒筍煮葵供午餉，山中樂事自無涯。
書懷 戴栩 
隨牒滄海隅，兩見初月吐。緬懷故山友，飄散等風雨。低頭繙簿書，仄足隨步武。荒哉舊時學，千石壓一縷。涇渭誰濁清，荼薺互甘苦。癡兒了官事，朝飯或過午。聊爲五斗淹，未受三命俯。有得那免失，無闕孰爲補。門前流水車，六轡去如組。忽逢阮生途，微徑何由取。夸者類死權，所死固已粗。人生天地間，誰客復誰主。蛙鳴儻適意，賢於兩部鼓。蝸角起相攘，戰劇赤白羽。息機自搰搰，獨趣甘踽踽。喧寂不相謀，笑人從鄧禹。行藏正有時，倚樓追杜甫。固知抱書癖，未肯學錢虜。長纓覊單于，尺紙招贊普。古來磊落人，過眼蚊蚋聚。且復對青山，天外修眉嫵。悠然成獨酌，醉語免童羖。是時秋冬交，寒事欲墐戶。蛩螿夜唧唧，草木霜莽莽。新詩從何來，令我隘寰宇。颯然出世姿，一蛻塵與土。海風入書幃，吟和鷗鴉樐。夜光驚照室，恍若珠還浦。拂研染松煤，自汲寒井甒。惡語未用刪，意澹聲節古。起看參斗橫，的歷掛枌栩。
寄題林上舍真意堂用其元和淵明韻二首  其一 戴栩 
趨贏厭市寂，洗聽嫌瓢喧。襟素倘相越，取捨誰爲偏。卓哉靖節翁，人境得僊山。有真諒無贋，無往豈有還。唯彼南山雲，朝夕可晤言。
寄題林上舍真意堂用其元和淵明韻二首  其二 戴栩 
山雲將雨忙，山風得松喧。嗟我無用世，懶癖抱奇偏。鴛鴻玷清宁，猿鶴猜舊山。羨君不浪出，悔我今空還。三復和陶什，慙謝不能言。
和葉水心會昌觀小集 戴栩 
深居抱窮空，弱質資凍暴。躡齊邇高堂，凌陰得重燠。敗素諒難遷，窘逼尚可復。再拜窺著書，甘以謝華轂。涉海浩無津，眩汗頸爲縮。萬葩拾一二，淺心自蘭菊。喟焉懷世情，否泰幾翻覆。經綸委道周，伊誰穫已熟。哲人信委蛇，愛士比金玉。盖摩集雲門，艇湊思遠瀆。一觴爲我陶，千載期爾朂。歲晏霜雪交，故林有喬木。
次韻水心端午思遠樓小集 戴栩 
衆嫭容獨醜，孤正軋羣傾。何必遠者思，今古同一情。士方慕潔修，各以好自縈。一旦履華膴，爭奪遺世名。梟獍隨詆鳳，螻螘起困鯨。醉中觸靈均，到今喚不醒。朋社角曼衍，冶遊眩輕盈。無情湘水窟，有恨郢山棱。
賞梅游中塘分韻得影字呈水心 戴栩 
神僊宅空碧，下亦愛人境。中塘豈所私，羣物賁華景。始憇羅浮舟，水迅山石礦。三岡肇茲源，清曠可百井。踈起樵屋煙，密竚玉娥影。隴獅鼓雪鬃，石烏延帨頸。未竟前後村，忽迤東西嶺。潔諧竹買隣，醜愧櫟生癭。歲晏澤澍枯，日燥霜力猛。翩其千萬芳，阻此一半騁。窮哦弔羈艷，熾炬藥酷冷。誰料風騷家，敢奪造化秉。兒童駭新觀，父老發舊省。初斸莎根移，肅布花陣整。春筐望雨肥，月橋任枝㾪。胡爲浪鈎引，衆喧侵獨靜。滋味已足冠，色香難自屏。徘徊重徘徊，天北大星耿。
後園老梅爲園丁斧而薪之有所存者直幹危梢耳近亦放三四花吁嗟梅兮生非其地儻移在離騷園中肯作如是觀耶故詩以弔之 戴栩 
爾梅生不辰，失身蔬茹圃。雖沾灌溉力，却受穢濁侮。未能同臭味，祇得共甘苦。青隨菜甲肥，翠引蒿芽吐。與時自高下，何意較爾汝。畦丁厭長成，恐礙寸金土。清陰仰密葉，日日逢而怒。踈柯並柔枝，旦旦伐而斧。如此冰玉姿，若爲荆棘伍。孤標餘寸息，老命懸一縷。四圍蒼蘚黏，半心蝕蟲蠱。禁持幾霜雪，剝落久風雨。潛陽動地脈，生意頓鼓舞。塗抹三四花，豈自矜媚嫵。香清不如少，骨勁不嫌古。試問白玉堂，何如破茅宇。畢竟天地間，貴賤各有主。苟非吾所安，雖榮亦何取。說與此花知，善自且撐拄。須有歲寒人，徙根松竹塢。知汝非錯薪，肯容刈其楚。巡簷一笑春，能忘在莒不。
送袁著作守徽州 戴栩 
明月峩進賢，飛霞粲朝服。歸着萊氏斑，堂前問凉燠。肘旁一印懸，字刻新安牧。清時寶靜恬，頹俗迷返復。而君膝上傳，賸此名節馥。頳鯉躍天池，羣鯫蕩相逐。中廼有一鱗，不洄亦不洑。驪龍雷電威，閃光注兩目。未知豢者誰，欲使同豭鶩。君家此二圖，厥理探已熟。翩然九門去，飫爾萬家福。風移戶賦稠，雨足山苗彧。一將蘭芸香，盡洗筩缿牘。手別阻齊房，心期屬帆軸。昔聞孔敬康，埋采彼深谷。遲君膏覲車，後乘載幽獨。
送翁靈舒赴越帥分韻得欲字 戴栩 
越峰羅四圍，越水鏡相燭。我昔扁舟來，十日看不足。天垂禹祠旁，海入秦望曲。荒寒暝色歸，牛背下鴝鵒。興亡百粵鄉，俛仰千載俗。恨我劣風騷，眼到筆不屬。君今挾此遊，萬象困搜斸。有類古趫將，敵勍乃所欲。市驅羲獻軍，降豎元賀纛。策勳六義右，正始渺絲粟。秋風吹蟲聲，桂菊漸結束。京華萬種身，聚散棋着局。吾徒日夕偕，文字當杯醁。奈何奪此翁，爲我謝州督。
定海餞王郎中 戴栩 
曈曈明月佩，奕奕朝霞裳。握蘭侍帝所，搴蘭思衡湘。衡湘渺何許，玉節耿有光。耄倪九城民，喜色紛迎將。曰予逢聖代，有君冠虞唐。臯禹翊元化，萬宇如一堂。欲銷庾籍蠹，乃借芸籤香。我聞生人初，此屋有盖藏。官漁吏爲罟，頳此百尾魴。湖南素清絕，帛賤米不翔。攬轡亦何事，談笑還循良。歸來倡九牧，論思助時康。此別非久隔，此懷詎暫忘。湖風開縐碧，柳雨滋柔黄。朋簪各有贈，再拜獻一觴。短章不成琢，愧彼金玉相。
上丞相壽 戴栩 
人統開璿曆，台符煥紫躔。數如環復始，天與壽無邊。麟閣精神異，龍輿寵數專。先朝稱舊弼，潞國最長年。遼幣猶增遣，河流未肯旋。爭如今日盛，獨致太平全。青社歸傳檄，陰山息控弦。堤成江勢却，疆闢稻畦連。燮理功何鉅，勤勞意自便。寒分編戶粟，雪賜羽林錢。吉日登符寶，中天敞棟梴。九重申駿命，一德共蟬聯。吾道今隆矣，人文益粲然。來歸褒衍聖，訪後續伊川。美績隨時現，神謀應物圓。基扶周鼎晏，色補舜衣妍。獨立觀昭曠，中持斡化權。通融文共武，銷壓黨兼偏。位乃昭文右，功惟尚父先。福流寰海遍，謙守此心堅。卦象黄裳繇，詩家綠竹篇。流傳皆琬琰，賡頌幾歌絃。峻極千齡際，中和二日前。沙堤春駘蕩，鳳沼曉澄鮮。綺席紛才俊，瑶臺映列仙。一經韋繼漢，百兩姞歸燕。賤子叨卑鑰，清晨染賀牋。所慙恩似海，安得筆如椽。舉目看霖潤，褆身擬化甄。願同松與石，潔操在平泉。
賀丞相家廟詩 戴栩 
有永恢皇祚，中興挺世臣。王封一品貴，廟錫五筵新。日月臨華表，璇璣近彩晨。秀當吳嶠色，流自鄮江津。給吹儀褒燧，銘功鼎賜栒。神游來燕日，吉朔契龜辰。騶騎傳呼鬨，儀鸞供帳陳。九街收雨凈，午漏带鐘勻。從以簪纓貴，來羞俎豆珍。思隨時共肅，懽與律回春。感激思親淚，舂容致主身。羣工瞻禮樂，百兩溢車輪。粵若今爲盛，應無古與倫。王珪漸寂寞，諸葛抱酸辛。父子千齡並，明良一德純。秉心同此學，錫福遍生民。日者邦維固，天令敵運屯。版圖重入漢，玉璽已收秦。遵養謀先定，規恢氣遂振。相仍鳴鸑鷟，雙玉上麒麟。帝謂先朝舊，卿勳不數人。何官崇寵渥，無地匪經綸。禮始昭陵建，恩參潞國均。有嚴京邑宇，還望越祠鄰。犧象時觴潔，貂蟬月拜頻。煙芬沾杳靄，雲氣護輪囷。龜泗提封衍，韋平系緒詵。祝宗辭不媿，善慶澤無垠。永輔乾坤晏，同濡雨露仁。小儒松桷頌，留筆紀蒼珉。
龍湫瀑 戴栩 
石壁百尋高，噀空飛雪濤。鳥窺翻進退，龍住本雄豪。長嘯勢隨壯，細聽聲忽逃。沫霏侵佛像，境凈絕谿毛。峻頂聞通海，殘流不著舠。虹霓無故見，靈怪有時遭。久對崖疑動，遲行路不勞。貫休濛雨句，人詠入詩騷。
同水心弔薛子舒墓 戴栩 
自劚青雲去，長途墜玉鑣。有名天所吝，無病藥爲妖。月斧千家寂，霓梭五色銷。夢靈虛吐鳳，數短實如鴞。筦庫嗟常調，弓旌欠特招。貴兒嫌苦淡，盛葉不蕭條。往憶京華旅，相隨柳外橋。行藏今止此，歲月忽同飄。留札寬親抱，緘文付穉髫。敬亭花自發，族隴木仍喬。稍待刊銘志，從知慰泬寥。友朋如昨日，來往未辭遥。酹散窗生霧，吟寒斗掛杓。百年齊一盡，終譽在山椒。
宿山寺 戴栩 
湔祓六根塵，來尋下榻盟。夢回秋已至，心定暑初清。急雨打窗過，飛泉落澗聲。佛燈猶弄影，趺坐到天明。
勸耕題正覺寺詩次王文康韻二首  其一 戴栩 
渤澥東南極，何年梵室開。地形緣水盡，潮勢挾山來。古市朝仍暮，遥帆去若回。老僧無一事，窗日射飛埃。
勸耕題正覺寺詩次王文康韻二首  其二 戴栩 
海山春過半，未見一花開。巖溜無時滴，松風盡日來。前生身已到，歸路首重回。祇恐山靈笑，衣巾着吏埃。
清源寺 戴栩 
踏破祖師關，參黄仍弔顔。龍分一脈水，鶴占半屏山。塔影浮雲外，松陰落照間。本因閒到此，吟苦不能閒。
自龍湫出靈巖 戴栩 
四山奇更峭，外看未知山。藏此千峰在，多應一壑間。飄湍洗雲骨，靈異出人寰。埋沒尚多有，寄言榛與菅。
羅漢寺 戴栩 
崖勢石龍如，中爲大士居。茗花時現異，檀施最緣渠。竈爇山枝濕，燈懸龕影虛。山門難即去，奇嶂列前除。
題石龍 戴栩 
嵌崖雙合處，罅石隠龍形。鱗甲從人看，莓苔自舊青。兩漥唯一滴，盡日不盈瓶。飲此清甘極，全令塵思醒。
白鶴寺作 戴栩 
子晉昔游處，平臺片石成。寺名猶記鶴，松響却疑笙。巖壁飛雙瀑，金沙照一泓。野人豈仙伴，隨鹿過溪行。
寄劉成道 戴栩 
歸淮方向浙，度盡一年寒。想見添詩卷，傳聞攝酒官。雨多江溆暗，米賤客愁寬。舊友參臺幕，應留看牡丹。
宿局次韻盧直院炎夜之作 戴栩 
市屋炎蒸極，愛眠官署亭。灑泉清坐石，疏紙出危櫺。露草有塵色，風枝無動形。懷人兼述句，鐘盡鑰開扃。
定海寒食西湖憶盧玉堂葬西湖之上近傳有僧請大仙降者是其筆 戴栩  西湖
寒食無朝謁，閒携載酒車。燧青宮蠟火，雨白野棠花。舊友頻游處，荒阡一酹賒。傳聞有仙筆，麗句落僧家。
送蔣德瞻弋陽 戴栩 
下車先訪俗，期減月樁銀。廉使舊知己，長官賢過人。吏稀中路接，山密道家隣。縣譜傳無用，祇將琴譜親。
坐中有一桃花自屋棧飛下因而即事 戴栩 
幽意靜中見，春風處處通。層階生暈碧，罅瓦落飄紅。禪語關詩趣，寒陰出酒功。人家社日近，翠餌搗香蓬。
送宋君輔迎母往總所 戴栩 
步合趨臺閣，人於此去疑。定應中路召，早是十年遲。草奏懷邊略，開緘得賀詩。從親登賞處，花發小春枝。
送盧次夔赴仲父校書之詔 戴栩 
離家向京國，客思獨從容。有句詩人讀，無書館吏供。蟄雷先一月，晴嶺沓千峰。馬上思親處，題緘寄所逢。
夏肯父爲先都倉求水心墓誌未得而歸社中諸友皆賦詩送其行 戴栩 
文星金石筆，許爾有新銘。寬作春風約，歸看宰樹青。房留僧閉月，舟渡鴈移汀。憑寄梅花酹，先賢必典型。
餞曹西士宰南康 戴栩 
君名華省裏，廬嶽未應過。壽日人兼餞，凉風湖際多。茶醒憐鶴睡，琴寂聽漁歌。候騎新來說，先聲衆已和。
送西士之南康 戴栩 
祇聽留行語，難工送別詩。清才今少比，循吏古爲師。水轉朝京路，山迎近縣時。種蓮曾有社，應共逸人期。
農家 戴栩 
農家何所有，掛壁一鋤犁。歲計唯供賦，門前自好溪。剝麻稭覆日，繰繭蛹分雞。不復知炎月，南風焚稲泥。
久雨記農父語 戴栩 
炊煙不出窟，雨久未知晴。冷縮秧芽爛，滋含樹耳生。南風愁甲換，濕土怕星明。朝客慚無補，歸來伴耦耕。
眠輕 戴栩 
眠輕夢不定，晨戶入踈風。清坐一遐想，古人皆大空。少言訓俗客，忍事付天公。祇了此生足，不嗟吾道窮。
蔡尚書挽詞二首  其一 戴栩 
又報文昌拆，耆儒去玉除。經綸於世密，趨和與時踈。閩地祠常衮，詞臣說仲舒。香名五十載，終竟道如初。
蔡尚書挽詞二首  其二 戴栩 
廊廟平戎策，詩書諭善箴。十年纔一召，未昃忽先陰。史局收遺稿，宮寮出賜金。門生私慟處，即是萬人心。
徐少卿挽詞  其一 戴栩 
盛業清朝選，香名早歲芳。所忻逢舜禹，寧肯學于張。卿月高秋部，恩波徹夜郎。誰嗟賢哲事，身外欠周防。
徐少卿挽詞  其二 戴栩 
忽作嚴州夢，難隨上雍班。行藏天分巧，夷險世機閒。瘴酒雲生綠，銘旌露濕斑。保昌鐘梵曉，依舊是家山。
陳民表挽詞 戴栩 
住僻宜玄晏，門高聚郄詵。沒猶存議論，生豈恨沉淪。舊姓符占地，新銘勝寫真。登堂曾獨拜，愧見德星人。
奚帑院挽詞二首  其一 戴栩 
歷官凡有幾，五駕令君車。健吏猶難色，儒生未必踈。廩饑祠有像，鄉飲禮成書。惜阻蒲輪召，申公八十餘。
奚帑院挽詞二首  其二 戴栩 
藜杖脫朝纓，蕭閒物外情。問梅添舊句，愛石品新銘。鶴侶歸何處，雞牛夢已成。中庸餘舊業，留付後儒耕。
夏迪簡都倉挽詞 戴栩 
聖代難平進，倉官不厭卑。恨無終歲壽，名有上臣知。事業空流水，科名在墓碑。兒能起門戶，何止繼前基。
林酒庫挽詞 戴栩 
靜夢鐘催漏，榮恩露眩花。能鎸題墓語，終認讀書家。壤樂齊裘褐，風酸送旐車。竹軒孫幾輩，又減鴈行斜。
宋叔簡挽詞 戴栩 
上國曾隨計，香名衆所聞。百年猶是短，寸祿不霑分。笛送鄰家月，樓藏卧處雲。生芻何必奠，徐穉有銘文。
郭伯山挽詞 戴栩 
歎息名流遠，西園事亦新。辟書三度晚，歸計一庭春。魂結憂邊夢，真傳苦學身。雙峰寒改色，應爲失高人。
挽張知縣詞 戴栩 
卓絕爲官事，碑銘字畫深。萬鈞持重力，一點覺圓心。天地空輪跡，賢愚荒草林。老來頻閲世，有淚不沾襟。
少文挽詞 戴栩 
塵外拾科名，儒袍一半青。凄凉余舊友，端的墓新銘。池浹騷人墨，山空隠士星。沒言猶戒佛，引葬只芻靈。
戴君挽詞 戴栩 
舊識黄巖族，與余名姓同。碑呈今日志，君繼古人風。活弟寧憐子，通身是至公。松岡燐濕雨，讀易玩泉蒙。
前休處士余君挽詞 戴栩 
事向生前了，名逾死後新。谿山三尺冢，詩酒四時春。急義先鄉社，憂民問搢紳。蜃江纔一葦，恨阻送車塵。
王秘監夫人挽詞 戴栩 
五桂堂深處，霜萱竟不春。獨從前崦路，重見道山人。檢點哀詞衆，推尋碑事真。應言嫁時物，縱在亦爲塵。
上丞相壽 戴栩  西湖
玉麒麟表中興瑞，江左風流自韶頀。我朝宰相越王家，身爲中興開瑞數。去年寶獻撲鹿花，春風端門散恩華。叢叢萬額扣香穗，祝公壽福逾堤沙。披輿地圖上意肯，黄河不渾青海靜。經綸有道鼎年多，惠利無邊壺晝永。冠蟬衣衮真天人，却笑凌烟色易陳。調娛乾坤入掌握，餐茹沆瀣長精神。鑪冶小儒蓬室底，倏憶寶從元祐起。元祐堂堂森鉅公，亦有文章六君子。欲賡烝民繼周雅，筆欠如椽聊爾耳。不然從頭頌勳庸，硯蟾應渴西湖水。
春風行爲判府韓郎中壽 戴栩 
鴻濛何物轉膠轕，春風萬里來閶闔。佳哉可愛不可名，協氣穰穰如響答。去年浙水皆春波，今年鄞江春最多。桃源洞口一披拂，花胎柳骨含天和。散作油雲三日雨，田家喜氣充環堵。藜腸得米停春雷，共向清流浸秔稌。秔稌可種麥可耘，今年上瑞應十分。不知化工費多少，化工不自書其勳。歸來閶闔門四敞，更展經綸九天上。坐令八極一春臺，物物大鈞融溥暢。君不見古往今來春復春，春風歲歲長如新。
題顧愷之畫洛神賦歐陽率更書高宗御跋壽右司 戴栩 
建安七子雲錦裳，東阿冠珮儼帝傍。美人依約駐何許，巵言和飾含芳薌。虎頭妙處似癡絕，丹青貌出花邊月。空詞無色重徘徊，多態有顰轉蕭屑。軟風吹香熊耳蒼，蘅臯芝田晴翠長。玉笙飄斷牽情夢，羽葆翻開顧影光。蘭釵橫峩雙鳳翥，調高不染巫峯雨。龍髓生霞謝露鉛，蟬衫如水縈金縷。瀛洲學士老率更，服暗編簡誰施嬙。平生肝腸忽嫵媚，神氣鈎畫同飛揚。閲晉經唐今幾昔，光景常鮮日月白。紹興天子曾品題，價重珊瑚何翅百。吾聞商雒神靈居，祗今王會臨皇輿。願公翊我九疇主，更覩龜呈綠字書。
楊子京益壯樓 戴栩 
征蠻老將何矍鑠，馬如飛龍鎧如石。不記腥雲毒雨時，苦憶阿游乘下澤。纍纍薏苡化明珠，讒夫萋菲何代無。說死嗜生非烈士，欲行輒止真賈胡。江東領軍今獨步，快劍雄筆風雨過。壯骨無身宰樹高，壯懷有弟樓名大。樓前萬象供指呼，遠蒼近綠開畫圖。榮謝隨時各稚耋，宇宙不改同朝晡。請君清坐自探索，此本無虧何所益。
次韻盧直院題秀邸所贈春龍出蟄圖 戴栩 
中興斷鰲四極立，黄河不動銀河濕。羣龍作御翊天飛，豈有泥蟠初破蟄。畫家畫甜難盡神，詩家詩苦空絕塵。上聖調合二能事，從此角鬐成活身。王門沉沉風鐸語，妙舞停彎歌罷句。夜半祥光挾電生，知從所賜春龍處。明朝黄麻出漢宮，草麻因贈玉堂翁。見者傳觀互矜詫，我爲指點開鴻濛。九州未畫一豐草，龍豢於官猶在島。後來盛理稱太平，麟鳳不厭郊原小。我願萬物常安舒，澤焦潤槁旱已拘。百靈有職不相襲，崑崙日月自出入。
題吳明輔文集後 戴栩 
冰蠶續絲犀琢軫，欲奏南薰終不近。水心歸宴白玉樓，一代詞華爲渠盡。有客觸熱來相過，手挈朗月披煙蘿。筆陣森森萬馬肅，夜雪未攪千羣鵝。游鞭戲鏑偶獨出，見者驚降什六七。掊摘世故窮高深，鈎揣物情懸得失。子雲老去方草玄，雕蟲往往羞少年。水心不學駢儷語，評麻品制空現前。子今古文自星斗，笑殺時流牛馬走。人間百短見一長，留此一短無何鄉。
走筆代書答西士 戴栩  西湖
帝城百司官事少，故府庭閑長春草。獨餘人事十倍多，一月束書逾束稿。我于其間厭見之，語可摹印百不移。深處難論淺處俗，今我下筆如黏黐。自得君書手不置，報章颯颯生新意。漫將長句替寒溫，臨流勝寄相思字。久不哦詩詩律疎，字字偃蹇煩麾呼。羨君作邑康廬下，柔强伏梗妥以愉。廼知萬事共一法，神熟意便功轉捷。聽訟固應哲士能，理賦未省通儒怯。往時蔡子尹黄巖，欲試自疑龜屢占。祗今登用頗衮衮，似此縣債償亦廉。期君規模卓魯上，隨世功名真漫浪。幸勿棄我頻琢磨，中年師友半凋喪。西湖柳色遞晴陰，蒲江遠矣誰共尋。近聞鄉里一奇事，宿覺庵邊祠水心。
捕蝗回奉化泊剡源有感 戴栩 
十月五日江信風，小舟摇兀蘆葦叢。雲端初月吐復翳，時有鸛鶴鳴寒空。梓莢離離掛石髮，松蘿矯矯垂羽幢。徒步長歌者誰子，乍抑乍揚驚遠厖。令人慘淡百感集，呼酒不飲心未降。自從作吏涴泥滓，故書蛛網塵滿窗。海田無雨種十一，是處奔走祈淵龍。龍慵不報蝗四起，茹草啖葉無留蹤。早擊暮遮夜秉火，遺子已復同蜩蛩。吏無功德可銷變，勉力與爾爭長雄。矮屋三間自寒暑，居無十日甘憧憧。却憶萊堂應夢我，白雲正隔西南峰。人生富貴亦何用，長年菽水勝萬鍾。一丘一壑自不惡，我欲從之邴曼容。
刈麥行自靈巖歸示趙丞 戴栩 
大兒牽衣鐮在手，小兒携篝並畦走。陌翁語嫗切莫遲，梅風溫雲晴不久。兩手便熟鐮無聲，黄雲捲地蒼坡平。一聲長歌出臺笠，麥蛾飛起緣其纓。炊煙幕幕暗楊柳，大婦壺飧仍榼酒。酒沉飧冷未暇嘗，腰骨酸辛一驤首。
程郎中生日 戴栩 
明光殿前雙侍史，瑞氛曉逐爐烟起。玉壺一段冰作澌，風流漢署參差是。邇來郵館持節歸，御花金带紅氍毹。何假通侯聯八座，此真漢相驚單于。遐哉東海一萬里，浴日涵星渺無沚。只有潮聲似政聲，日夜流傳喧兩耳。男耕女織桴鼓閒，四民不動安如山。願公端委穆天縡，歌謠處處同東海。
上丞相壽  其一 戴栩 
篆金成寶玉成編，春滿東朝萬象妍。黼衮有尊天子聖，鹽梅無迹上公賢。日開喜色臨黄道，風遞和聲下碧躔。清曉兩宮齊錫壽，三槐影裏沸傳宣。
上丞相壽  其二 戴栩 
宗祊享德本無私，手捧羲輪上玉墀。犧象潔新親薦處，鳧鷖燕樂守成時。重闉昔誦明光賦，碩輔今賡聖德詩。一體君臣同五福，無窮無極太平基。
上丞相壽  其三 戴栩 
天心妙處不難通，祗愛忠勤與至公。雲映禮容呈曉霽，雪符臘令報年豐。的於何處容人力，誠到無言是極功。試向璇璣觀大象，三台夜夜色齊同。
上丞相壽  其四 戴栩 
帝里熙熙笑語閑，新春勝事總相關。眼看長樂鴻名建，心愛淳熙盛象還。雪曉萬家沾廩玉，月宵九陌湧燈山。昇平此德將誰報，一炷晨香斗柄間。
上丞相壽  其五 戴栩 
萬釘寶璐價連城，賜敕初宣上不名。虹彩助成霖雨潤，龍光疊映衮衣榮。五湖四海歸蟠際，萬歲千秋侍聖明。應笑唐家于闐玉，不於房杜表忠精。
上丞相壽  其六 戴栩 
上傅新加鼎鉉金，辭榮幾度至如今。力陳遜表撝謙甚，細想神毫注意深。道合明良關數運，禮隆典冊答羣心。越王盛業輝煌在，欲把緇衣百遍吟。
上丞相壽  其七 戴栩 
聖主千齡不易逢，直應護養到清躬。觀書子夜勤毋過，頤志宸庭樂自融。盛有聰明稱帝舜，深於保輔是周公。治平元祐從頭數，此是皇家第一功。
上丞相壽  其八 戴栩 
手引羣工上帝庭，常須吉士認儀型。一般笙磬方同曲，千古蒿蘭各異馨。泰道正應分內外，前賢錯是說調停。願歌周雅卷阿什，鳴鳳喈喈梧葉青。
上丞相壽  其九 戴栩 
古來要鎮及邊城，祗在深謀不在兵。廟算何曾有遺策，將臣容易欲要名。弱翁持重羌還服，裴度經營蔡自平。靖定規模天廣大，會須混一到神京。
上丞相壽  其一○ 戴栩 
天地深仁不自知，物纔有識荷恩私。前年倉鑰塵遮面，今日朝班笏拄頤。宛若凌虛生羽翮，了無報效及毫絲。平生金石不移志，只在鈞陶聽所之。
賀水心先生七十 戴栩 
欲盟鷗鷺老昌湖，其奈君恩未許何。遲此經綸今日後，定須酬折得年多。著書新稿天無盡，閲世閒心海不波。七十却嫌人賀壽，繚牆閉雨長庭莎。
題朝爽軒 戴栩 
不須拄笏覓西山，太白峯頭雪未乾。物景四時俱是爽，江流三面此爲寬。慣來幽鳥遺巢在，欲縱香苞和雨寒。我有一言君記取，勿栽高樹近欄干。
題雲嚴寺 戴栩 
纔見好山疑近寺，却尋流水入山來。坡頭上下無平屋，松色中間有落梅。越地此方全是海，唐碑其字半生苔。萬菴老子吾家客，說到儒門眼倍開。
題覺海寺廟二首  其一 戴栩 
山頭金碧入層天，下瞰平坡百頃田。靈跡解扶明聖運，斷碑猶記會昌年。日飜鳥鵲觚稜過，風落蠨蛸玉帳緣。祭罷數翁沙際立，暮潮一舸去翩然。
題覺海寺廟二首  其二 戴栩 
秋雲閣雨暗江天，雨外鋤犁治廢田。作吏自慙空送日，爾晨何事不逢年。荒村獨往無人識，古寺頻來有佛緣。暫借茶爐供煮藥，松風遶鼎却泠然。
祈雨二古迹 戴栩 
已出郊坰曙色微，田翁指點路分岐。門前大白劉伶墓，壁上箜篌煬帝祠。五斗精神醒亦醉，二妃恩寵死相隨。何如一挽天河洗，却爲君刊萬古碑。
題方干墓 戴栩 
生前知己人誰是，今日人人識姓名。葬地不封秋樹死，詩壇空在墓山平。子孫零落行人酹，畫像微茫釣渚清。惟有寒蟬思凄切，別枝依舊曳殘聲。
大水次友人韻 戴栩 
天公豈是出新奇，漲潦茫茫秋暮時。牽浪何曾傳雨信，迴南不用掣風旗。拍浮甕盎鳴相屬，顛倒籬牆去若馳。數日羲和尚羞澁，嫩黄晴影浸清漪。
和盧直院秋懷 戴栩 
因秋又動長年情，老却於秋分外清。病骨汗銷衣亦健，水窗影凈日添明。有聲無譜寒蛩切，似定還狂暮葉輕。不爲鱸魚未歸得，問言微宦欲何成。
答徐提幹移居之問 戴栩 
借居僧榻淡於僧，欲築三間屋未能。諸盜忽聞黄榜捷，空園亦喜綠陰增。梅天氣濕常留火，草岸蚊多懶近燈。自笑病衰無可用，夢中檄就筆飛騰。
曹徽猷生日二首  其一 戴栩 
東皇縹仗下層雲，來駕和風再浹辰。勳閥此時生鸑鷟，天家滿意抱麒麟。方瞳的皪輝遲日，綠鬢扶疎受蚤春。太史談公甚奇異，老人星即是前身。
曹徽猷生日二首  其二 戴栩 
天聖陰功天下母，慶源重此毓英豪。政區賢否澄冰鑑，詩得江山妙線毫。已使列城歌既醉，可無衆口賦崧高。油幢誰道容溫席，行從君王宴碧桃。
送陳叔方閩縣丞 戴栩 
兩年湘岸聽籌聲，又向閩峯住冷廳。可是初階带朝籍，己聞獨薦起齋鈴。秋邊梧葉無風下，旱後苗根一雨青。客路方新世路熟，莫將彩筆鬭英靈。
送陳漫翁教授官滿赴都下 戴栩 
嫩黄千點糝槐枝，此別諸生倍所思。判牒署名書字小，開經酬問具餐遲。竹邊亭在誰招隠，囊裏書成合濟時。東府主人偏愛士，爲歌厦屋杜陵詩。
送侯居甫監軍器所門 戴栩 
青雲直上不留難，也向神京效一官。御带禁嚴曹事少，員分省戶薦書寬。明時蘭錡曾何用，昨夜邊烽未肯寒。定有囊封神廟畧，還同新句寄來看。
送蔡子重知松陽縣 戴栩 
葉嶺書翻昨夜風，主人應辟出山中。長淮再定因前畫，小邑頻難試後功。辦得分明歸版籍，寫將清靜入絲桐。朝堂赴日勤延問，應說無它只至公。
送趙端行殿試 戴栩 
杏園詩句定無如，却擬琱弓賜得緋。立仗陛郎無唱姓，過江宗相有傳衣。紅塵輦路桐陰滿，翠箔人家燕子飛。過馬傳呼齊指處，鞭絲一半拂金鞿。
送先室歸葬西山 戴栩  西湖
結束遥裝異昔時，江頭送爾一霑衣。五年客殯依禪寂，千里香魂與夢歸。閨美欲書碑易盡，龍封新斸草應稀。西山便想西湖是，雲樹深深谷鳥飛。
送廬陵胡季昭夢昱以上濟邸封事貶象州 戴栩 
古郡荒凉象迹新，君行况是去裝貧。此愁欲別柳邊雨，明日初程桂外人。從古不多如意事，加餐宜惜未歸身。春風未必天涯盡，木槲花開瘴水深。
漁浦 戴栩 
久慚竊食侶鵷鴻，尚以詩名玷至公。喜對親慈說田里，了無事鄙到船蓬。漲流暫急潮差候，陰靄俄銷月在空。夢讀道經人一笑，却憐踈直有仙風。
趙開府儀國公挽詞  其一 戴栩 
郎星卿月遞輝光，忽着蟬冠換鷺行。人世閲來知幻境，鈞天歸去侍先皇。棠陰政惠人人說，花底篇章字字香。一段風流埋不得，傳家玉雪照人旁。
趙開府儀國公挽詞  其二 戴栩  西湖
西湖曾伴玉堂仙，我亦陪登李郭船。便有薦書如舊識，賸懷此意忽重泉。西風引旐笳吹咽，東國疏封寶冊鮮。如此哀榮將底恨，淚因知己自潸然。
盧直院挽詞 戴栩  西湖
五十一迴春夢中，兄悲子哭愬東風。別司制敕歸天上，不共塵凡住域中。幌拂幽絃琴自語，奩遺殘粒藥無功。松颸九里凄歌薤，依舊西湖不負公。
吳狀元兄泳挽詞 戴栩 
理學通深藝學高，一官俄逐盛年拋。門中晁董刊新誌，海內陳雷哭舊交。黄落己空秋半葉，清芬未著臘寒梢。魂兮有句重吟否，謝脁山孤月轉坳。
莆門陳東野挽詞 戴栩 
碧海雲邊爲小隠，暮年世味等空濛。笑看朝友題銜闊，愛共鄰翁話歲豐。書述南軒兒自注，詩參東野字應同。一丘裘褐甘寒夢，逗曉踈鐘出梵宮。
挽張金都郎中詞 戴栩 
喚作郎官三十年，淡於名爵自應賢。摩天靈燄諸生筆，匝地春風使者旃。手種路松添墓色，門開族井冽炊泉。淳熙耆舊今無幾，忍把豪華萬口傳。
挽林知縣朝奉詞 戴栩 
兩拜恩綸世澤垂，皇天老眼未嫌遲。百年忽失古君子，四海難逢今吏師。祖奠兼排遮道帳，影祠別寫憇棠碑。湖堤蓀滿讀書處，雪意將雲萬疊悲。
林節推挽詞 戴栩 
屋角皇天眼最明，君今吉報在佳城。獨僉綠水花邊字，不並黄金砌上行。權量無私堪宰物，詩書有澤合銷兵。峩峩工部新銘出，安固江流分外清。
朱邵州挽詞 戴栩 
湖湘夢斷兩旌紅，素業俄隨逝水東。邑政清平民是子，京錢流轉楮如銅。祇今吏道通才少，况爾家庭友誼崇。欲挽九原無好句，漫同回札寄飛鴻。
挽陳縣尉歌詞 戴栩 
欲裁薤曲問耆賢，見說聲華四十年。六館已推天下士，一官何羨吏中仙。白砂舊事漁樵老，縹軸新銘蠟墨鮮。便覓當今徐穉筆，榜知如玉在松阡。
夏運屬挽詞 戴栩 
我愧文襄漫述銘，喜聞詩挽遍羣英。俗媮萬事皆漓薄，子孝重泉獨顯榮。著脚官塵能道遠，委身王事不求名。故園引得湘江水，依舊東流徹底清。
東山隠士曾公挽詞 戴栩 
兒袍已綠鬢絲鮮，尚愛寒檠對夜編。里不聞喧欽德重，詩能藏巧得名全。慈平心是今時佛，隠卧身多晉傳賢。曉奠所親凝慟處，憶曾持酒壽新年。
丘處士挽詞 戴栩 
自移小隠寄西闤，終是高人性愛閑。夢到春潮生荻渚，眼看舊友上蓬山。棋聲忽背樵風遠，書影空涵櫂月彎。令子相過猶昨日，不堪衰鬢淚霑斑。
哭周茂洪 戴栩 
清襟無物最憐才，怪傲飜從怨口來。於我此生同管鮑，昔人何處覓陳雷。龍駒有種長途見，寶鏡無言衆醜猜。一慟欲從天外酹，吳門斜日起雲埃。
徐太博母夫人挽詞 戴栩 
孫榮子貴問何如，籩斝盈庭學魯儒。若盡禮宗天下少，縱修彤史古人無。歸眠山館還知命，賜吉朝衣得暫娛。欲寄升堂千點淚，蘭風吹雨暗前湖。
朱尚書夫人洪氏挽詞 戴栩 
八座方新玉鉉家，粧臺忽掩五雲賒。徽聲不愧古彤管，覺性能空曇鉢花。夜月東岡踈磬度，春風南國去旌斜。所親多少酬恩淚，待看重封燎詔麻。
裴府陳夫人挽歌詞 戴栩 
玉閨還是佛中身，只採蘋花了世塵。閒度芳年孤月曉，貴聯戚畹一庭春。青枝路接藁砧近，瑞錦辭翻黄絹新。我亦卜鄰平樂里，忍聽歌薤咽清晨。
林孔英岳母盧夫人挽詞 戴栩 
南澗承家事遍經，東床得壻衆知名。縱於人世百年短，添得儒門一倍清。科第旋收夫又子，空緣自解歿猶生。新阡聞與姑塋近，松靄朝昏管送迎。
官滿寓濟川館得葉嘉仲和朱宰梅花詩次韻云作梅花詩當用歐公雪中酬唱今凡詩家常用字一切屏去乃佳朱令君僕未識面見足下道其語差强人意又與斯君德潤善乃賡此詩以興譬諸草木吾臭味也  其一 戴栩 
一徑過寒竹，所知三兩僧。自憐入山淺，孤立本無朋。
官滿寓濟川館得葉嘉仲和朱宰梅花詩次韻云作梅花詩當用歐公雪中酬唱今凡詩家常用字一切屏去乃佳朱令君僕未識面見足下道其語差强人意又與斯君德潤善乃賡此詩以興譬諸草木吾臭味也  其二 戴栩 
經年一會面，危坐擁寒灰。絕勝對餘子，一朝來百回。
官滿寓濟川館得葉嘉仲和朱宰梅花詩次韻云作梅花詩當用歐公雪中酬唱今凡詩家常用字一切屏去乃佳朱令君僕未識面見足下道其語差强人意又與斯君德潤善乃賡此詩以興譬諸草木吾臭味也  其三 戴栩 
愛日經簷煖，游蜂撲紙窗。吾生豈拘束，一笑俯濤江。
官滿寓濟川館得葉嘉仲和朱宰梅花詩次韻云作梅花詩當用歐公雪中酬唱今凡詩家常用字一切屏去乃佳朱令君僕未識面見足下道其語差强人意又與斯君德潤善乃賡此詩以興譬諸草木吾臭味也  其四 戴栩 
伊誰同歲晚，懷抱向君開。烟雨閟芳信，望君來不來。
官滿寓濟川館得葉嘉仲和朱宰梅花詩次韻云作梅花詩當用歐公雪中酬唱今凡詩家常用字一切屏去乃佳朱令君僕未識面見足下道其語差强人意又與斯君德潤善乃賡此詩以興譬諸草木吾臭味也  其五 戴栩 
饑雀啄芳蕾，蠹苔侵碧枝。是中渾不較，刻畫未嫌時。
官滿寓濟川館得葉嘉仲和朱宰梅花詩次韻云作梅花詩當用歐公雪中酬唱今凡詩家常用字一切屏去乃佳朱令君僕未識面見足下道其語差强人意又與斯君德潤善乃賡此詩以興譬諸草木吾臭味也  其六 戴栩 
曠野多風雪，陽和一點通。不應歌兕虎，吾道豈其窮。
官滿寓濟川館得葉嘉仲和朱宰梅花詩次韻云作梅花詩當用歐公雪中酬唱今凡詩家常用字一切屏去乃佳朱令君僕未識面見足下道其語差强人意又與斯君德潤善乃賡此詩以興譬諸草木吾臭味也  其七 戴栩 
草木有麟鳳，衆中分等流。終然浪題品，麟鳳自知不。
斜川晚書 戴栩 
水減橋痕暈翠霓，弄花小女立晴堤。蜻蜓欲下嗔飛去，擊濺驚流過樹西。
永康道中  其一 戴栩 
漲淥無風影自摇，芡花生刺藕花嬌。山禽不記春歸去，深樹一聲婆餠焦。
永康道中  其二 戴栩 
油笠芒鞋筇一枝，晚秋天氣半春時。雨多樵徑行人少，山崦青紅叫畫眉。
永康道中  其三 戴栩 
泥沙過迥人家少，煙樹幾行山一圍。漸近界牌聽喚酒，柳塘春水鷺鷥飛。
佛舍利塔 戴栩 
海天五月氣陰清，單綌無功絮有情。踏半浮屠見滄海，風摇鈴鐸是商聲。
定海九龍山 戴栩 
佛燈孤照凈琉璃，吟盡踈星印水湄。更覓九龍飛下處，人言山僻過于詩。
育王涵秋亭 戴栩 
流水山間只似秋，碧天無雨自颼颼。寺童邏笋時敲竹，竹與水聲相共幽。
宿育王河頭庵 戴栩 
晚靄圖成紺碧天，鷺鷥無數起平田。渡船委岸人家閉，却向僧床聽雨眠。
次趙常博題凈慈僧曇印得御書真贊 戴栩 
黄紙書涵雨露恩，春風寂寂閉巖門。松間時有神光現，不是孤園禮世尊。
僧道暉疏泉疊石種松竹梅有詩求和次韻 戴栩 
松下煮茶冰折玉，梅梢掛衲蘚黏綠。莫侵石塢竹邊行，行處明年減新竹。
贈黄叔向二絕  其一 戴栩 
常恐清吟不療時，軟弓輕劍學兵書。君今得句欹紗帢，馬上功名更莫疎。
贈黄叔向二絕  其二 戴栩 
艇艤江南幾度春，幾時遡洛向咸秦。若應只載閒風月，擊楫英靈笑殺人。
贈朱子文因寄朱元剛二絕  其一 戴栩 
僻寄僧房鎖月蘿，驚來客屐卿雲莎。病侵瘦骨寒於水，却說沖和占得多。
贈朱子文因寄朱元剛二絕  其二 戴栩 
故人墓木半藤蘿，兒姪東西鴈一莎。絕喜阿連新筆長，契君風鑒愛渠多。
五月一日出局偶書 戴栩 
坐局無營飯又茶，楚騷詞裏記年華。小窗不厭經宵雨，紅到葵梢第一花。
題浣川  其一 戴栩 
五十知非雪鬢鮮，尚將疏褊謫塵緣。近來萬境心如洗，笑改斜川作浣川。
題浣川  其二 戴栩 
浣紗元是此川名，鷗鷺蒲荷物物清。人把淵明居並擬，如今倒換學淵明。
題浣川  其三 戴栩 
兩山影浸青於染，十畝光涵玉不玼。裏外無斜又無曲，新名換得最相宜。
仙都示馬令克 戴栩 
釣魚自薦桃花飯，借麴新篘竹葉醪。一段清貧眼中見，定非裝點入詩騷。
上丞相壽  其二 戴栩 
人詠元和第一功。
上丞相壽  其四 戴栩 
旌旗初下玉關東。
上丞相壽  其六 戴栩 
無人金闕議邊兵。
上丞相壽  其八 戴栩 
萬國笙歌醉太平。
上丞相壽  其一○ 戴栩 
君恩如水向東流。
上丞相壽  其一二 戴栩 
白璧黄金萬戶侯。
上丞相壽  其一四 戴栩 
九重春色醉仙桃。
上丞相壽  其一六 戴栩 
雲捲長天聖日高。
上丞相壽  其一八 戴栩 
玉印前頭鹵簿車。
上丞相壽  其二○ 戴栩 
修成幾卷太平書。
上丞相壽  其二二 戴栩 
應有蒲輪輾白雲。
上丞相壽  其二四 戴栩 
草堂焉敢更移文。
上丞相壽  其二六 戴栩 
近日汀洲綠菼深。
上丞相壽  其二八 戴栩 
楊花不動樹陰陰。
上丞相壽  其三○ 戴栩 
坐令四海如虞唐。
上丞相壽  其三二 戴栩 
功業汾陽異姓王。
上丞相壽  其三四 戴栩 
朝迴環佩五雲間。
上丞相壽  其三六 戴栩 
天上仙人愛靜閒。
上丞相壽  其三八 戴栩 
便覺春光四面來。
上丞相壽  其四○ 戴栩 
先於門外百花開。
送項季約赴成都鈐幹呈洪倅 戴栩 
辟奏來從舊所知，蜀天萬里去嫌遲。青油幕建元寮貴，錦領首參小校隨。千古淚痕諸葛事，十分行色杜家詩。益州別駕如相問，爲說思君草檄時。
浣川定海奉餞樂成郭明府年兄赴改官班趙振文司令首賦古體因輒有述 戴栩 
明越昔薄遊，地隔情自綴。君鳬從天來，余馬適棧繫。人言官一方，閲士既其細。義扣賢者心，利謁鄙夫計。里居亦有云，官吏吾熟睨。漏屋詎自知，知漏在所憩。嗟余甘養拙，掩室敢徑詣。而君政疑神，萬戶誦美惠。奮髯吏膽冰，落筆民病蛻。邑負督常平，什九緣稅契。君爲融以衷，公妥私不盭。咄彼萋菲徒，嘴毒欲旁噬。能儀百鳳凰，莫尾一獢猘。薦滿趣天京，恩深留海裔。忘形無語贈，折柳蟬失嘒。趙侯獨先鳴，句勇不自制。蕩蕩九門開，貴塗期並軑。勿作貴人談，輕此寒士藝。
柳花 李劉 
蝶撲蜂粘發出狂，飄然欲上白雲鄉。無端却被遊蜂攪，綰住東風舞幾場。
龍眼 李劉 
絳衣摇曳綻冰肌，依約華清出浴時。何物鴉兒驅不去，前身恐是食酥兒。
讀劉夢得集 李劉 
一詠桃花謫九年，何如兵衛日高眠。苦嫌不得文章力，得力教君更可憐。
記夢 李劉 
壯志已違黄鵠下，老身合占白鷗前。夜來耿耿江湖夢，秋水長天一釣船。
柳耳 李劉 
風絮起時無纊塞，雨絲添處有珠垂。黄鶑說盡千般語，舞困三眠總不知。
筆陣 李劉 
鼓舞先聲自管城，細聽鏖戰了無聲。看來亦異常蛇勢，掃退詞場萬馬兵。
羽扇 李劉 
奮迹沖霄駕鶴游，霜毛鞭落在揚州。仁人收拾纔揮動，風被黎元六月秋。
聞笛 李劉 
何處桓伊酒力雄，分明嚼徵更含宮。倚樓三弄西風急，不覺梅花大半空。
麾蚊 李劉 
煙驅扇擊手頻撾，奈爾傳呼又滿衙。我醉不眠君不去，下帷高枕任喧嘩。
蟬 李劉 
露滿枯腸蛻頓輕，山林那有不平鳴。薰弦寂寞無人續，故揖清風作頌聲。
代賀皇太子生日詩二首  其一 李劉 
寶月重輪麗虎闈，祥煙葱鬰繞黄麾。九秋沆碭平分日，萬國元良初度時。禮樂詩書俱習慣，聖賢仁孝況生知。八荒壽域從今啟，請爲豐年上玉巵。
代賀皇太子生日詩二首  其二 李劉 
朱芾皇皇問寢門，青宮喜氣滿乾坤。江清淮晏干戈息，淵默雷聲匕鬯尊。端冕常年親舉禮，遠庖此日剩明恩。直將三代齊長久，愿聽長沙賈誼言。
又代賀皇太子生日詩二首  其一 李劉 
銀盤浴兔方二日，寶冊蟠龍甫半旬。甲觀誕彌佳氣鬰，春宮衍慶縟儀新。前星色正光芒遠，少海波清潤澤均。鶴駕歸來傳密語，更將仁義域斯民。
又代賀皇太子生日詩二首  其二 李劉 
粲粲祥煙繞虎闈，歡聲催捧未央巵。干戈東序承平日，衮冕南郊負見時。行中鸞和真合禮，宴陪魚藻舊聞詩。宮僚慚愧非周召，三善惟當效祝規。
賀參政二首  其一 李劉 
海山俯視百川東，中有明堂一柱隆。兩社直從平地到，寸心原共老天通。管樂功烈非軻志，堯舜君民在尹躬。壽國端須壽君子，願將箕翼等延洪。
賀參政二首  其二 李劉 
東府西樞紀誕辰，非烟郁郁更紛紛。共知崧岳生申伯，競把旃檀壽卯君。燮理已成六月雨，經綸更作八荒雲。齊安即是安天下，敢爲先生誦所聞。
慶瀘帥魏侍郎二首  其一 李劉 
中庸日用脚根實，動靜天機眼力親。未月鳳筩鍾地統，戌年麟跋紀生辰。身名宿世陳忠肅，眉壽他年范景仁。福祿近來賢否共，欲將斯道覺斯民。
慶瀘帥魏侍郎二首  其二 李劉 
碧油滿眼詩書帥，紫橐駢肩獻納臣。有客皆能歌保魯，如公方合美生申。莊椿坐閲人間世，嶰竹早吹天上春。士曰時哉起君實，只今猶可却遼人。
慶桂帥經略二首  其一 李劉 
江漢浮浮炳地靈，參旗井鉞壽星明。庚寅初度周而始，戊己連營靜不驚。山上印成龜左顧，月中桂共兔長生。公堂遥想稱觴後，便報天階取履聲。
慶桂帥經略二首  其二 李劉 
煌煌昴宿正開冬，日馭高躔龍尾宮。賚說須知應天策，留蕭暫委守關中。赤雲决勝三邊壯，白日褰晴五穀豐。六十州人開壽域，碧幢一笑與民同。
壽瀘帥楊尚書  其一 李劉 
八年黄伯潁川政，十載武侯瀘水功。還向碧幢揆初度，但愁綠詔啟元戎。生從峻極崧高降，壽在慈祥豈弟中。今歲添杯添福祿，膝前文度伴仙翁。
壽瀘帥楊尚書  其二 李劉 
尚書清稟秋天杳，吉夢元占玉燕飛。南定三軍須北定，西歸九罭合東歸。壽星出丙光丹極，華蓋丞辰近紫薇。要減汾陽聲樂半，直須揚濯入黄扉。
壽漕使 李劉 
金牀玉兔歲重逢，初度占星尚劍東。鐵馬未容耕渭上，木牛且合漕關中。雲屯營壘樵蘇飽，雨足郊原菽粟豐。更與坤垠開壽域，皇華一笑與民同。
壽提管 李劉 
滿廊香霧弄霏霏，欲去還留燕子飛。酒盞自便秋思早，花枝未怯鬢毛非。脫巾駡灌從狂醉，剪燭留髠好緩歸。我欲寄君無傑語，安期大棗薦青璣。
慶劉教授 李劉 
萬里秋風生桂枝，麒麟墮地有誰知。摩空早奏甘泉賦，取勢猶歌泮水詩。好是桑蓬浮喜氣，正栽桃李助清詩。銀袍爭願公衣鉢，應指湘山無量師。
賀舍弟新得子 李劉 
早來乾鵲鳴簷楹，報我庭階玉樹生。告白祖宗知積善，喧傳奴婢總歡聲。遠增阿大中郎喜，足想殊常散騎情。點校六經留汝讀，吾家元不蓄金籝。
賀生次子又喜領薦 李劉 
君家蘭玉滿庭除，尤喜徐卿第二雛。方遂鵬程收鶚薦，又符熊夢獲驪珠。史山孕秀頭顱別，秋水爲神骨骼殊。況有義方嚴訓在，早看騰踏上雲衢。
送甥回崇仁 李劉 
萬里七年艱險同，我車西去子舟東。教兒强學先循理，嫁女隨宜莫諱窮。注就歐詩勤琢削，續成漢紀更磨礲。鄉人借問碧雞使，萬卷書中一老翁。
贈刻圖書處士二首  其一 李劉 
信手揮斤出古文，商盤秦鼎失精神。煩君惜取鑄金手，留待人間周伯仁。
贈刻圖書處士二首  其二 李劉 
我乏君家玉印材，强尋厄木倩君開。無鹽恐有遭逢處，也道曾將刻畫來。
壽劉宰 李劉 
製錦新城衣錦歸，種桃遺愛滿桃蹊。恩波淮水流不盡，福力螺山高與齊。天上已催班玉筍，日邊行見月璇題。歡聲都是長生曲，薰作香雲覆寶猊。
壽帥閫 李劉 
盛德元勳絕等倫，麟符虎節冠宗臣。大椿上古身千歲，一柱明堂力萬鈞。坐鎮熊羆瞻綉衮，燕居松鶴伴綸巾。只應便是神仙事，萬丈蓬萊却未真。
壽教授 李劉 
襟懷錦綉富多文，人物冰壺絕點塵。太華昨宵方誕呂，姑蘇今日恰生申。堂萱呈瑞年年綠，壇杏逢春日日新。更爲南豐添一瓣，即看趣詔侍嚴宸。
壽先生  其一 李劉 
明善堂前香矗雲，諸生再拜祝莊椿。芹香藻綠涵和氣，楓老梅疏健小春。有道可爲明主佐，無氈休嘆廣文貧。烹羔壓酒稱千壽，會看仙桃着子新。
壽先生  其二 李劉 
今年生日勝常年，一佛中間萬佛緣。善念纔興方寸地，恩光便下九重天。花香作供圍方丈，粟粒成功福大千。長壽如來更多寶，飽參住世小乘禪。
壽太守 李劉 
蓂飛兩葉正深春，是日人間嶽降神。自昔詞章推大手，即今風采見埋輪。書傳黄石由來遠，名壓青錢孰與倫。壽祿祈公如萬福，未應江海羨鱸蒪。
壽縣尉 李劉 
華陽傳與純陽訣，竹隠中間悟養生。止心情澄不撓濁，浮雲富貴澹無營。龍鉛虎籙交離坎，鶴算龜齡幾甲庚。喚起吟壇稱壽句，夜來一點壽星明。
壽翁權縣 李劉 
昴宿騰輝落建溪，鴛鴻兄弟步雲梯。暫收鸞翼來棲棘，聊鼓牛刀爲割雞。三月鳴琴初布政，萬家磨石擬鎸題。情知百里難淹驥，行看天書下紫泥。
壽牛都大 李劉 
律中黄鍾九日前，長淮巨海降真賢。鵬程九萬快摶擊，騋牝三千表塞淵。夜看牛星貫南極，早携鶴馭出西川。梅花歲歲橫參影，長伴羅浮不老仙。
壽友人 李劉 
探勝東風一夜先，燕堂絲管沸華筵。魚軒並壽歡何極，鳳穴添雛慶愈綿。獨樂園中閑日月，香山圖裏永神仙。磻溪自有安車到，屈指佳期祇六年。
壽友人林仲喬 李劉 
十分國艷貪春煖，一簇芳心襯曉霞。送與生朝添壽斝，洛陽年少洛陽花。
自壽 李劉 
光景不相待，流年劇箭過。酸辛前詔左，科甲後生多。命蹇窮爲祟，愁多睡作魔。蓋棺方事定，有酒且高歌。
賀晚生子 李劉 
商瞿五十子何遲，佳氣充閭慶可知。喜溢麟生天上日，夢回虎墮月中時。犀錢賸送沾佳客，麝顆輕塗付侍兒。英物從來聲自別，試啼容我一聽之。
賀晚生子 李劉 
蘭玉森森天下奇，靈椿猶自長新枝。從來老蚌珠生晚，豈是長庚夢到遲。標格銀蟾光皎潔，精神秋水碧漣漪。玉皇案吏家聲近，佇看追蹤入鳳池。
慶尚書八十 李劉 
寶唐佳氣夜充閭，八十尚書古所無。勘破趙州行脚案，展開老子出關圖。五房孫各了官事，千戶侯封食稅租。若問蹯溪釣漁叟，先生應道沒工夫。
壽成都黄副帥二首  其一 李劉 
王正初生七葉蓂，斗牛間氣出延平。次公恰恰九年最，叔度汪汪千頃清。濟北一編煩展究，劍西半壁頼生成。且傾江漢朝宗水，濟彼公堂薦壽觥。
壽成都黄副帥二首  其二 李劉 
玉帳公弓應六蓬，瓣香遥遺賀南豐。捫參以手誰憐汝，居井之眉我倚公。壽域八荒隨氣轉，醉鄉五福與民同。老𢋙不是青冥脚，也願追隨龜鶴東。
登謝屐亭贈謝行之 葉紹翁 
君家靈運有山癖，平生費却幾緉屐。從人喚渠作山賊，內史風流定誰識。西窗小憩足力疲，夢賦池塘春草詩。只今屐朽詩不朽，五字句法誰人追。天台覽遍興未已，天竺山前聽流水。秦人稱帝魯連耻，寧向蒼苔留屐齒。乙庵是渠幾世孫，登山認得屐齒痕。摩挲苔石坐良久，便欲老此巖之根。吾儂勸渠且歸去，請君更學遥遥祖。遥遥之祖定阿誰，曾出東山作霖雨。乙庵未省却問儂，莫是當年折屐翁。
西湖秋晚 葉紹翁  西湖
愛山不買城中地，畏客長撐屋後船。荷葉無多秋事晚，又同鷗鷺過殘年。
題鄂王墓 葉紹翁  西湖
萬古知心只老天，英雄堪恨復堪憐。如公更緩須臾死，此虜安能八十年。漠漠凝塵空偃月，堂堂遺像在凌煙。早知埋骨西湖路，學取鴟夷理釣船。
聞頂山徐道人改卜 葉紹翁 
先生新卜宅，只許白雲知。野蜜和蜂割，巖花带蝶移。坐諳苔石穩，醉忘木橋危。屋後寒梅放，因風寄一枝。
游園不值 葉紹翁  春天 写景 游园 古诗三百首 哲理 宋诗 春
應嫌屐齒印蒼苔，十扣柴門九不開。春色滿園關不住，一枝紅杏出牆來。
仙興 葉紹翁 
金書宮殿玉闌干，雪瀑泉飛洞口寒。日暮仙翁騎鶴去，碧桃花滿石棋盤。
秋日遊龍井 葉紹翁 
引道煩雙鶴，携囊倩一童。竹光杯影裏，人語水聲中。不雨雲常濕，無霜葉自紅。我來何所事，端爲聽松風。
出北關二里 葉紹翁 
脫衣命僕洗塵埃，籬落人家未見梅。出得城門能幾步，船頭便有白鷗來。
野蝶 葉紹翁 
銀爲鬚翅粉爲肌，驅役春風不解肥。桃李上林無分到，可憐却傍菜花飛。
嘉興界 葉紹翁 
平野無山見盡天，九分蘆葦一分烟。悠悠綠水分枝港，撐出南鄰放鴨船。
煙村 葉紹翁 
隠隠煙村聞犬吠，欲尋尋不見人家。只於橋斷溪回處，流出碧桃三數花。
石頭感古 葉紹翁 
夷甫諸人者，龜趺已故丘。但能揮玉麈，不解冠兜鍪。正朔從江左，經營僅石頭。中原雖可望，不忍上層樓。
葛天民隠居 葉紹翁 
種竹成新列，移蘭即舊陰。老鐺猶有耳，古柳已無心。得句添杯滿，貪爐到夜深。篝燈聊點校，春水沒衣砧。
九日呈真直院 葉紹翁 
秋風吹客客思家，破帽從渠自在斜。腸斷故山歸未得，借人籬落種黄花。
貴遊 葉紹翁 
五陵年少儘風流，十日安排一日遊。林下幽人差省事，筆床茶竈便登舟。
寓居  其一 葉紹翁 
雲補青山缺，琴銷白日長。鷗從雨外沒，蛇入樹間藏。客久衣常黑，童蠻髮半黄。螢多鄰舍少，此意自凄凉。
寓居  其二 葉紹翁 
無酒難留客，借書方入城。洗衣知水落，貪睡畏窗明。野竹藤纒殺，枯枝草寄生。十年林下隠，差覺世緣輕。
田家三詠  其一 葉紹翁 
織籬爲界編紅槿，排石成橋接斷塍。野老生涯差省事，一間茅屋兩池菱。
田家三詠  其二 葉紹翁 
田因水壞秧重插，家爲蠶忙戶緊關。黄犢歸來莎草闊，綠桑采盡竹梯閑。
田家三詠  其三 葉紹翁 
抱兒更送田頭飯，畫鬢濃調竈額煙。爭信春風紅袖女，綠楊庭院正秋千。
送馮濟川歸蜀 葉紹翁 
勇喚東吳萬里船，皂囊來奏九重天。一官豈爲蘇洵冗，諸老寧容賈誼先。滿載月歸應有命，便耕雲去豈無田。竹枝歌罷篷窗掩，到此相思倍黯然。
賦葛天民栽葦 葉紹翁 
葉礙漁舟入，叢分水國寬。低回藏鷺渚，彷彿釣魚竿。蕩戶和萍送，溪翁當竹看。所憐如許節，不耐雪霜寒。
田舍小憩 葉紹翁 
犬馴迎且吠，兒小笑還啼。櫻熟施魚網，桑空卧竹梯。枯枝禽啄折，野草鹿眠低。屋後登山路，牛欄更向西。
青溪閣 葉紹翁 
江總能文士，空貽狎客名。舊基荒草占，廢圃野人耕。古柳無多樹，新蟬第一聲。青溪固亡恙，依舊與孤城。
訪隠者 葉紹翁 
不作王門夢，來敲隠者關。童先孤鶴化，雲伴一身閑。礙笋新移路，低牆爲看山。幾回松下去，鋤得茯苓還。
幽居書事 葉紹翁 
窗開雙佛塔，水遶數魚家。酒剩沾鄰里，時平買釣車。童閑唯伴鶴，樹老自成槎。枕上關心事，侵晨掃落花。
訪龍井山中村叟 葉紹翁 
雨打荒籬豆莢垂，柴門未啟立多時。客來自掘蹲鴟煮，旋拾枯松三數枝。
西溪 葉紹翁 
一條橫木過前溪，村女齊登採葉梯。獨立衡門春雨細，白鷄飛上樹梢啼。
和葛天民呈吳韜仲韻賦其庭館所有 葉紹翁 
江遠潮痕細，城回路勢斜。竹行穿砌笋，風墮過牆花。篆葉蟲留字，銜泥燕理家。主人清到骨，相對只杯茶。
敬陪直院右史上巳後一日西齋之集 葉紹翁 
清時天上詔書稀，曲水從游許布衣。插羽滿浮寒食酒，倚欄同憶故山薇。碧桃繞觀春風靜，柔樐摇汀夕照微。慨想蘭亭如昨日，沙鷗飛下釣魚磯。
贈陳宗之  其一 葉紹翁 
官河深水綠悠悠，門外梧桐數葉秋。中有武林陳學士，吟詩銷遣一生愁。
贈陳宗之  其二 葉紹翁  西湖
十載京塵染布衣，西湖煙雨與心違。隨車尚有書千卷，擬向君家賣却歸。
題山間老友壁 葉紹翁 
山間雖寂靜，未得事全無。鋤地留莎草，添泉養石蒲。庭除風自掃，身世月同孤。老去知禪味，松間試結趺。
寄湖上黄教 葉紹翁 
門幽緣近寺，官冷未成家。樓借山爲障，風吹水作花。詩方酬北磵，經又節南華。聞說新雛鳳，賓來解喚茶。
表忠觀韓小官人 葉紹翁 
觀裏韓風子，無心似有靈。繞廊時自語，捫虱故忘形。午暴松簷暖，晨餐柏葉青。客來知有饋，迎笑立中庭。
夜書所見 葉紹翁  思念 小学古诗 三年级上册 写景
蕭蕭梧葉送寒聲，江上秋風動客情。知有兒童挑促織，夜深籬落一燈明。
訪隠者 葉紹翁 
開門迎客着山袍，井畔獼猴一樹桃。兒向草間尋落果，妻從牆角過香醪。舊栽松子今能大，新起茅堂不甚高。歷遍貴遊無此味，韭和春雨笋和糟。
題孫端甫別墅 葉紹翁 
幽居地僻少人知，野水春風枳樹籬。檢曆預尋移竹日，題牆閑記種花時。堪嗤狡兔須三窟，只學鷦鷯占一枝。凈掃綠苔斟濁酒，鄰家吹過野棠梨。
寄趙眉翁二首  其一 葉紹翁 
兩度馳書未報音，溫陵尺紙定千金。多應驛使曾相訪，短艇煙波無處尋。
寄趙眉翁二首  其二 葉紹翁  西湖
君王未肯賜西湖，鷗鷺叢中借地居。憔悴風姿今釣叟，癡心猶望故人書。
紙帳 葉紹翁 
五色流蘇不用垂，楮衾木枕更相宜。高眠但許留禪客，低唱應難着侍兒。白似雪窗微霽後，暖於酒力半醺時。蒲團靜學觀身法，歲晚工夫要自知。
謁半山祠 葉紹翁 
歸去田疇問老農，力行新法竟何功。已知供佛追前過，尚惜修書謝數公。塑像難陪夫子壁，古祠誰訪覺王宮。都來二百年間事，燕麥戎葵幾度風。
過崇德 葉紹翁 
野塍泉自注，斷岸柳空存。雨霽雲開塔，船過犬吠門。柴扉斜着水，草逕別通村。翻羨田家樂，盈盈老瓦盆。
鷺 葉紹翁 
無事時來立葑田，幾回驚去爲歸船。霜姿不特他人愛，照影滄波亦自憐。
詠先牌 葉紹翁 
相隨萬里途，汝豈被名驅。掛壁疑何用，辭家不可無。店翁先洒掃，津吏認稱呼。舉子無錢刻，惟將□紙糊。
舟次崇德 葉紹翁 
倦身只合卧家林，客裏消磨感慨心。水國逢春梅未見，山城到午霧猶深。地名不記維舟問，酒味曾諳入巷尋。泛宅浮家何日了，莊頭栽竹已成陰。
發長安堰 葉紹翁 
夏老蟲聲切，晨興草氣香。買瓜依綠樹，出水𣵡青秧。船聚知村近，牛閑覺晝長。雙鳬蓮葉蕩，無雨故生涼。
苔錢 葉紹翁 
家貧地上却錢流，朽貫年深不可收。若使用之堪買爵，等閑門巷亦封侯。
漢武帝 葉紹翁 
殿號長秋花寂寂，臺名思子草茫茫。尚無人世團圞樂，枉認蓬萊作帝鄉。
大滌山 葉紹翁 
倦身祇欲卧林丘，羽客知心解款留。泉溜涓涓中夜雨，天風凜凜四時秋。虎巖月澹迷仙路，龍洞雲深透別州。九鎖青山元不鎖，碧桃開後更來游。
宜對亭 葉紹翁 
講罷閑來立矮闌，袈裟衣薄翠光寒。請師莫起雲屏想，只作當年面壁看。
貓圖 葉紹翁 
醉薄荷，撲蟬蛾。主人家，奈鼠何。
贊洞賓像 葉紹翁 
撚吟髭，劍在前。心中月，天上圓。
賞梅 葉紹翁 
梅花宜雪猶宜月，水畔山邊更自奇。十四字傳和靖後，又傳君際五言詩。
次韻胡少瀹題梁王山蟠松詩 劉倓 
長松上捎日月宮，昂霄聳壑材甚雄。不肯甘心卧雲巘，有時見夢十八公。汗顔血指，那知大匠自有體。斬伐丁丁，朝夕聒人幽耳聾。豈如吾鄉華頂一峰八萬四千丈，下蟠夭夭矯矯奇奇怪怪之蒼松。樛枝半壓魯隠九年之大雪，雅韻曾和虞氏五絃之薰風。八千靈椿三千桃實幾番見，何況籬下黄菊江頭赤葉楓。蕭梁劫火燒不死，坐閲五季鹿走天下人亡弓。世人欲識吾家所擾真龍種，請看春雷發蟄霧滃霱雲從。礧砢蹙縮輪囷擁腫可挫不可辱，堅剛正獨盤薄偃蹇受命不受封。無用之用不器之器振古成自晚，天台道人何苦汲汲圖象寄涪翁。搜腸鏤腎狀出怪松贊，反言挺而茂者肥瘠貴得中。吁嗟九原相如不可作，飄飄詞賦誰摩穹。閬風逸民自愧才力薄，北斗以南惟有四朝之老農。
蓬島山 劉倓 
軋軋筍輿過翠微，路經蓬島鎖雲霏。雨從半嶺巖窩出，雲在行人脚下飛。
繭桼花 劉倓 
清晨步上金雞嶺，極目漫山繭桼花。雪蕊瓊絲亦堪賞，樵童蠶婦伐歸家。
小玉蕊花  其一 劉倓 
蔌蔌碎金英，絲絲鏤玉莖。步摇釵朵見，老眼爲增明。
小玉蕊花  其二 劉倓 
山礬紛似玉，黄蘗碎如金。二美傳春晚，同心契爾音。
登石臺山與胡融李揆王度周仲卿聯句 劉倓 
無正文。
尊勝院 劉倓 
海角尋春雪未消，馬蹄無處避瓊瑶。己公屋下論文酒，爐火篝燈伴寂寥。
隠秀亭 劉倓 
一重一崦一岧嶢，隠秀寒光次第高。借得筍輿如小艇，晚風千里泛清濤。
橫山  其一 劉倓 
桐林老子俗情無，覽勝探奇不覺晡。幸爾清溪好明月，如行四十里冰壺。
橫山  其二 劉倓 
一溪徑險僕夫劬，三酌油油醉筍輿。隔岸火焱三四點，不知誰照夜灘魚。
橫山  其三 劉倓 
五更一霎清明雨，曉霧梨花夢白雲。半嶺肩輿猶兀兀，一杯卯酒尚曛曛。
橫山  其四 劉倓 
大小萬竹望不見，上下牢巖過若飛。紅綴舞衣山躑躅，白裁玉版野薔薇。
橫山  其五 劉倓 
石鏡當年始發祥，皎如秋月弄寒光。山川精彩無人識，付與樵夫敲斲傷。
句  其一 劉倓 
江南春晚經行地，賸有唐昌玉蘂花。露綺烟絺無限態，冰清玉潤自成葩。
句  其二 劉倓 
粗官差入黨侯帳，精品平收陸羽經。
嘉定元載浴佛日同胡彥德何經叔游玲瓏山次東坡先生韻 黎民瑞 
倚巖松古勢如龍，峭拔層峯翠入空。九折湍泉珠散漫，遶蹊斜石玉玲瓏。青環木杪山藏寺，碧擁亭高竹逗風。策杖共尋坡句讀，登臨清賞興無窮。
楊柳 宋自適 
絲絲煙雨弄輕柔，偏稱黄鸝與白鷗。纔著一蟬嘶晚日，西風容易便成秋。
送謙父弟 宋自適 
日用功夫在細微，行逢碍處便須疑。高言怕被空虛笑，闊步先防墮落時。
早行 宋自適 
西郊雲起白漫漫，近樹遥峯欲辨難。山下幾多迷路者，人間方夢大槐安。
贈胡季昭 宋自適 
凜凜廬陵一澹翁，飛揚復起振高風。周無二叔聖何別，商有三仁道則同。孤跡本如雲出岫，清名應比日行空。翩翩雁影梅花外，雪片飛來酒對中。
贈畫士陳兄 宋自適 
解衣盤礴任猜疑，神悟如狂又似癡。學到却須堅自守，世間絕藝少人知。
贈醫齒道人 宋自適 
病欺年去故相加，要害先攻兩輔車。解后神工如掇拾，愧無樽酒對榴花。
謝饋藥 宋自適 
投老如僧不出家，羸軀無奈病相加。頭旋似倚當風柳，目眩如看隔霧花。高束詩書參素問，盡拋琴劍學丹砂。舊時載酒今懷藥，解識揚雄獨有巴。
詠猿 宋自適 
生長楩柟紫翠間，攀翻接手飲潺湲。卧驚落葉霜華重，叫徹山空月影閑。蹭蹬失身拘竹柵，飄蕭飛夢繞松關。平生捷巧何由逞，縮臂無言看遠山。
句  其一 宋自適 
老去放令心膽健，後來留得姓名香。
句  其二 宋自適 
陰陽消長風聞際，堂陛尊嚴山立時。
句  其三 宋自適 
江湖多少盟鷗地，莫近平津閣畔行。
句  其四 宋自適 
三聖傳心惟主一，六經載道不言真。
贈畫山水陳兄 曾有光 
眼前畫士蠶樣密，有如陳君萬纔一。少年識高畫愈精，胸蟠物象妙通神。描盡江山歸指點，寒林古嶂煙雲歛。若懸瀑布飛潺湲，樵人向晚歸山巔。幻出樓臺景一簇，松釵墮落鴻金屋。苔封石徑綠茸茸，深藏古寺無聲鐘。花落啼鳥四時好，綠陽繫馬迷芳草。溪上桃花三月春，漁翁垂釣理絲綸。夏日池亭避炎暑，荷花落岸香風度。秋聲颯颯蘆葦寒，驚飛白鷺起前灘。野梅冬杪香飄路，忽驚四面仝雲布。展開一軸指顧間，始知妙畫歸毫端。誰云不復見摩詰，陳君自得如神筆。石臺一去不復來，陳君繼芳誠奇哉。形容聊述歌一首，行看聲亞諸人右。
垂絲海棠 孫惟信 
嫋嫋垂絲不自持，更禁日炙與風吹。仙家見慣渾閑事，乞與人間看一枝。
賦女冠還俗 孫惟信 
疊却霞綃上醮衣，女童髽髻綠楊垂。重調蛾黛爲眉淺，再試弓鞋與步遲。紫府煙花鶑喚醒，僊房雲雨鶴通知。簾低紅杏春風暖，清夢應曾見舊師。
禪寂之所有賣花聲出廊廡間清婉動耳 孫惟信 
曲巷深房憶帝州，賣花庭宇最風流。窗紗破曉斜開扇，簾繡籠陰半上鈎。少日喜拈春在手，暮年羞戴雪盈頭。泉南寺裹瀟瀟雨，婉婉一聲無限愁。
題載雪錄 孫惟信 
詩字崢嶸照眼開，人隨塵劫挽難回。清苕載雪流寒碧，老我扁舟獨自來。
題崇壽院 孫惟信 
未欲鞭龍上玉京，赤城來鍊八霞精。松風浩蕩吹秋暑，偶到彌陀寺裏行。
秦村午炊 孫惟信 
飯熟羹香客寐殘，秦村山水樹陰寒。古今一樣邯鄲枕，覺後方纔做夢看。
深院 孫惟信 
深院清明冷鳳簫，梨花寂寂雨瀟瀟。秋千一架紅牆角，終日無人影自摇。
小院 孫惟信 
小院無人竹簟鋪，晝眠難穩客心孤。窗前嫌怕驚殘夢，自擲青梅打鷓鴣。
玲瓏山 孫惟信 
晉漢高人跡已陳，同君仙屐叩山靈。澗懸白練流雲液，路夾蒼虬聳石屏。鳥下老藤摇翠木，僧歸寒屋鑰秋扃。蕭蕭落日聞笙鶴，滿耳天風聒醉醒。
句 孫惟信 
柳外細聽鶑燕語，聲聲似度鞠花新。
題載雪錄 蕭介父 
亂雲連野水連空，祇有沙鷗共數公。想得句成天亦喜，雪花迎櫂入吳中。
題釣臺三賢堂 謝采伯 
輟帆謁肖像，衣冠非漢儔。翩翩掛佛幡，小櫝求香油。庸衲資誑惑，良爲先生羞。後來躋兩賢，幾與逆祠侔。扁堂失本旨，貽誚何時休。盍歸白而長，是正茲謬悠。
句 謝采伯 
歸來鄰里悉不記，未免驚呼問桑竹。
馬城花窠 呂午 
老子西城住，今踰十載期。栽花成茂樹，種柳長高枝。移接從渠巧，誇傳到處知。擔頭挑賣去，一一是趨時。
題仁義寺 呂午 
寺以仁義名，當求仁義實。祇在毫釐間，遂分儒與釋。千載幾萬言，未能合爲一。大笑出門去，莫問成陳迹。
開壽寺壁記 呂午 
四顧雲山滿目前，却從此地得牛眠。問君此計何爲早，且住人間五百年。
鳳凰臺 呂午 
古臺曾說少年遊，彈指驚嗟歲月流。山似三神浮碧海，城如一虎卧崇丘。鳳凰去後遺陳迹，白鷺來時認舊洲。但得風寒無罅隙，江河舉目不須愁。
大滌洞留題 呂午 
武皇御宇好神仙，帝遣初開此洞天。山轉九回藏紫府，澗縈百折走寒泉。棲真飛鼠□當日，大滌神龍似昔年。解與名山傳不朽，祇今惟有大蘇篇。
和岳王廟壁上韻 呂午 
當年唯說岳家軍，紀律森嚴孰與鄰。師過村村皆按堵，功成處處可鎸珉。威名千古更無敵，詞翰數行俱絕塵。擬取中原報明主，亦勞餘刃到黄巾。
句  其一 呂午 
杏城西城翁幽居。
句  其二 呂午 
四時鷗鷺窺圖畫，千古魚龍聽管絃。
賦秋江圖 張端義 
浪靜風平月正中，自摇柔艣駕孤篷。若無三萬六千頃，把甚江湖著此翁。
挽周晉仙 張端義 
策杖辭朋友，形骸已可憐。無錢親藥裹，冒雨上歸船。官竟生前棄，詩應死後傳。空餘京洛月，愁照月臺邊。
句  其一 張端義 
碧雲千里暮，紅葉十分秋。
句  其二 張端義 
不因花退盡，必是夢殘時。
題僦樓壁 川官 
朝看貝葉牢籠佛，夜禮星辰取奉天。呼召歸來聞好語，初三初四亦欣然。
呈安撫使趙端明 釋凈真 
海沸江河水接連，居民衝蕩益憂煎。投身直入龍宮去，要止驚濤浪拍天。
句 釋凈真 
饑膚片玉明。
偈頌六十五首  其一 釋普濟 
春山疊亂青，春水漾虛碧。大解脫門開，把手拽不入。
偈頌六十五首  其二 釋普濟 
大包虛空，細入無間。突出當陽，如何履踐。
偈頌六十五首  其三 釋普濟 
十日雨，今日晴。一則多年公案，明明舉似諸人。若是覆盆之下，又爭怪得老僧。
偈頌六十五首  其四 釋普濟 
翳盡還明極，家鄉萬八千。懸崖重撒手，古劍髑髏前。
偈頌六十五首  其五 釋普濟 
禾山打皷，雪峰輥毬，妙勝不打箇般車裏油。一雙窮相手，兩箇死柴頭。
偈頌六十五首  其六 釋普濟 
浄法界身，馿腮馬面。本無出沒，萬化千變。
偈頌六十五首  其七 釋普濟 
眼耳鼻舌身意，八萬四千法門，晝夜放光動地。一翳在眼，空花亂墜。
偈頌六十五首  其八 釋普濟 
知之一字，衆禍之門。殺人放火，活捉生擒。不是今日樞要，亦非上古典刑。與賊過梯了也，攻牆割壁何人。
偈頌六十五首  其九 釋普濟 
有句無句，如藤倚樹，截鐵斬釘。水不借路，樹倒藤枯。西天胡子沒髭鬚，蹋殺楊歧三脚馿。
偈頌六十五首  其一○ 釋普濟 
趁晴蓋了屋，乘時刈了禾。輸納王租了，鼓腹唱謳歌。
偈頌六十五首  其一一 釋普濟 
天晴日頭出，雨落階頭濕。寶陀岩上人，猶自不條直。
偈頌六十五首  其一二 釋普濟 
大火已西流，千山爽氣浮。秋河鳴一鴈，砧杵擣離愁。
偈頌六十五首  其一三 釋普濟 
冬至前後，沙飛石走。佛祖潜蹤，寸鐵在手。
偈頌六十五首  其一四 釋普濟 
圓通門戶開，湛然應一切。星羅雲漢低，山嶽起空翠。風雨雪霜寒，人驚雞犬吠。正法明如來，依然在門外。
偈頌六十五首  其一五 釋普濟 
一隊衲僧來，一隊衲僧去。打破睦州關，大地無寸土。
偈頌六十五首  其一六 釋普濟 
去日炎威重，歸時秋半過。林間坐磐石，不覺笑呵呵。不笑仰山插鍬叉手，不笑地藏博飯栽田。二勝米料人人有，笑他餓死飯籮邊。
偈頌六十五首  其一七 釋普濟 
祖師不西來，少林有妙訣。江南兩浙，春寒秋熱。錯!佛法遍天下，談玄口不開。這個是露柱，那個是香臺。錯!直饒薦得分明，未免將錯就錯。
偈頌六十五首  其一八 釋普濟 
禁足護生脚跟下，乞命底紛紛紜紜。克期取證平地上，埋沒人千千萬萬。
偈頌六十五首  其一九 釋普濟 
臘極嚴寒，凍破泥團。不可默會，不可形言。雞上樹，鴨下水，明朝更獻楚王看。
偈頌六十五首  其二○ 釋普濟 
鷲嶺拈花，少林得髓。病痛一般，脈息有異。脈得著目前見鬼，脈不著死而不吊。
偈頌六十五首  其二一 釋普濟 
栽田博飯，詭計百出。插鍬叉手，通身荆棘。枷棒場中親不親，草窠交輥見當人。誰是當人，放筯忘恩。
偈頌六十五首  其二二 釋普濟 
擊鼓陞堂，不談世法。冬至月頭，賣被買牛。冬至月尾，賣牛買被。
偈頌六十五首  其二三 釋普濟 
經行及坐卧，常在於其中。要識其中事，長汀江水東。
偈頌六十五首  其二四 釋普濟 
同條不同條，心眼自相照。翻覆論歲寒，不覺拍手笑。
偈頌六十五首  其二五 釋普濟  夏天 写景
綠樹陰濃夏日長，樓臺倒影入池塘。水晶簾動微風起，滿架薔薇一院香。
偈頌六十五首  其二六 釋普濟 
砉碎明月珠，始爲家寶。颺下鈯斧子，方是住山。古策風高，天寬地闊。別別，別峰妙轉風雷舌。
偈頌六十五首  其二七 釋普濟 
白鶴五通賢聖，瞥喜瞥嗔無定。聞名不如見面，見面依然錯認。從來與渠水米無交，年年今日，鉢盂安柄。因甚如此，雞不喫穀，肫裏有病。
偈頌六十五首  其二八 釋普濟 
西來無意，遍天遍地。玉兔東昇，金烏西墜。老鼠齩牀頭，貓兒正憨睡。莫教動著渠，動著便禍事。二祖動著招禍上身，天寧今日開眼失利。
偈頌六十五首  其二九 釋普濟 
風不鳴條，雨不破塊。老胡忽西來，撥亂清平世。
偈頌六十五首  其三○ 釋普濟 
一天星斗大家看，獨有渠儂見處偏。打失眼睛拈得口，至今脚下黑漫漫。
偈頌六十五首  其三一 釋普濟 
錦城歌管日紛紛，半入江風半入雲。此曲只應天上有，人間能是幾回聞。
偈頌六十五首  其三二 釋普濟 
煆玉已經三日火，探珠曾下九重淵。毀珠擿玉無人識，十字街頭颺碌磚。
偈頌六十五首  其三三 釋普濟 
山家冬境致，何處不光輝。大地冰稜合，漫天雨雪飛。
偈頌六十五首  其三四 釋普濟 
霏霏梅雨灑危層，五月山房冷似冰。莫謂乾坤乖大信，未明心地是炎蒸。
偈頌六十五首  其三五 釋普濟 
一新一舊，嘉熙淳祐。皇天大曆，歲在辛丑。
偈頌六十五首  其三六 釋普濟 
南北山朝對，東西有路分。一步不相到，大地入無門。
偈頌六十五首  其三七 釋普濟 
崇山峻嶺，茂林脩竹。終日提綱，神號鬼哭。
偈頌六十五首  其三八 釋普濟 
老黄龍頷下明珠，勝首座懸空撲碎。黄檗山吐霧興雲，遍地走南山鼈鼻。
偈頌六十五首  其三九 釋普濟 
爲衆持鉢去，七佛舊儀式。菴園塔廟間，處處遍敲擊。
偈頌六十五首  其四○ 釋普濟 
旱地一聲雷，青天撒白雨。不是諾佛說底法，不是祖師傳底心，不是衲僧參底句。日月輪邊氣象高，魚龍穴下蟠根固。
偈頌六十五首  其四一 釋普濟 
起滅不停，如珠走盤。收視返聽，墮在黑山。
偈頌六十五首  其四二 釋普濟 
不參禪，不問道。豎起鐵脊梁，死蛇鑽出草。不是禪，不是道。雲門千歲僧，越山鼐長老。
偈頌六十五首  其四三 釋普濟 
悉達脚下，七花八裂。韶陽棒頭，有禮有樂。
偈頌六十五首  其四四 釋普濟 
迦葉首傳，龍潭吹滅。一燈一燈，燈燈不絕。
偈頌六十五首  其四五 釋普濟 
南山虎齩大蟲，鼈鼻蛇頭生角。大地六反震動，文殊普賢驚愕。
偈頌六十五首  其四六 釋普濟 
雪壓雙林樹，風號萬籟寒。瞿曇曾入滅，衲子眼難瞞。
偈頌六十五首  其四七 釋普濟 
鐵蒺藜椎，轉弄轉危。丹霞燒木佛，院主落鬚眉。南山爐添今日火，作者不同歸。
偈頌六十五首  其四八 釋普濟 
南山雲，北山雨。毗盧樓閣，豁開門戶。花簇簇，錦簇簇。彌勒大士，傾腸倒腹。百城風月，目前領話，人畜草芥。一時知有不知有，毗目仙人執善財手。
偈頌六十五首  其四九 釋普濟 
鐘鼓聲喧暄，鳥雀閙中庭。圓通門不鑰，眉毛落又生。
偈頌六十五首  其五○ 釋普濟 
冬不寒，臘後看。無人知此意，令我憶南泉。
偈頌六十五首  其五一 釋普濟 
明星一見悟無生，攧落阿鼻業火坑。三百餘番說不出，爲他閑事長無明。
偈頌六十五首  其五二 釋普濟 
壁觀婆羅門，家業大天下。傳遠枝派分，寸土不存也。焚香作忌齋，普請禮三拜。
偈頌六十五首  其五三 釋普濟 
古佛堂前，三頭六臂。祖師門下，道絕人荒。衲僧者裏，銀山鐵壁。慧日峰頂，春風和氣。
偈頌六十五首  其五四 釋普濟 
驗人眼，截流機。德山臨際，伏惟伏惟。
偈頌六十五首  其五五 釋普濟 
前佛後佛，無生不滅。紫磨金色身，衲僧眼中屑。
偈頌六十五首  其五六 釋普濟 
堂中首座人天眼，漢語胡言大藏經。七百衲僧吞佛祖，靈山樂得做閑人。
偈頌六十五首  其五七 釋普濟 
覺皇垂迹左金輪，寶殿巍巍表至尊。宸翰親從天上降，爛然金碧耀乾坤。
偈頌六十五首  其五八 釋普濟 
大道無門，十方有路。無門不可不入，有路不可不到。阿呵呵，不參禪，不說教。飽飯熟睡游談，三毒無明浩浩。
偈頌六十五首  其五九 釋普濟 
三八念誦，勞動大衆。五月陞堂，說短論長。打鼓入室，逼狗透牆。
偈頌六十五首  其六○ 釋普濟 
東去西去，南來北來。殘羹餿飯，門外安排。
偈頌六十五首  其六一 釋普濟 
深山窮谷，蛇虎縱橫。平田淺草，鴉鳴鵲噪。
偈頌六十五首  其六二 釋普濟 
九十日春，多雨少晴。苔痕上階綠，草色入簾青。
偈頌六十五首  其六三 釋普濟  长江
地水火風先佛記，冷灰堆裏無舍利。掃向長江白浪中，千古萬古第一義。
偈頌六十五首  其六四 釋普濟 
百尺竿頭坐底人，雖然得入未爲真。百尺竿頭進一步，十方剎土現全身。
偈頌六十五首  其六五 釋普濟 
鳴爆竹，送殘年，東村王老夜燒錢。南山短拙無施設，借婆裙子拜婆年。
頌古十一首  其一 釋普濟 
一片爺爺古化基，又逢寒食拜標時。滿前骨肉俱承蔭，一個無聊乞養兒。
頌古十一首  其二 釋普濟 
肩擔口叫，曉夜撐船。道路各別，養家一般。
頌古十一首  其三 釋普濟 
青氈本是家中物，時復拈來抖擻看。貴要傍人知下落，不知下落被人謾。
頌古十一首  其四 釋普濟 
風頭策起羅生網，更向無風煖處張。兩度勞心又勞力，更無鸞鳳敢呈祥。
頌古十一首  其五 釋普濟 
睡濃天曉弗梳頭，洗面無湯也即休。大底還他肌骨好，不搽紅粉也風流。
頌古十一首  其六 釋普濟 
示疾毗耶問訊疏，知音惟有老文殊。問來答去膠投漆，一病翻成兩病夫。
頌古十一首  其七 釋普濟 
臘月火燒山，胡僧入漢關。一頭卷螺髮，兩耳带金環。
頌古十一首  其八 釋普濟 
奴見婢慇懃，瞥喜瞥然嗔。瀟湘圖上看，分外好精神。
頌古十一首  其九 釋普濟 
金鴨香消更漏長，沉沉玉殿紫苔生。高空有月千門照，大道無人獨自行。
頌古十一首  其一○ 釋普濟 
光境俱忘與未忘，殺人利劍活人鎗。太平時節渾無用，夜夜神光射斗旁。
頌古十一首  其一一 釋普濟 
電電喧轟海岱昏，怒濤翻覆拍天門。錦鱗不會乘流去，空向桃花浪裏奔。
出山相贊 釋普濟 
龍章鳳質出王宮，肘露衣穿下雪峰。智願必空諸有界，不知諸有幾時空。
觀音大士贊 釋普濟 
空如來藏，立大圓鏡。水落石出，月明雲浄。瞻之仰之，群機普應。
金剛經書大士像贊 釋普濟 
大士應身三十二，一身三十二重非。金剛正體是非外，鵲噪鴉鳴無了時。
馬郎婦贊 釋普濟 
有願必從，無剎不現。鬢亂釵橫，金沙灘畔。稽首皈依，漏巵難滿。
善財贊 釋普濟 
福城東際錯商量，誤入烟蘿白鳥鄉。水遠山長無限意，到頭難寫此愁腸。
維摩贊 釋普濟 
指桃駡李，敗種發機。詞窮理盡，一嘿橫施。大地山河背震吼，七佛之師懡㦬歸。
布袋贊  其一 釋普濟  泰山
南無阿逸多，忙忙走寰宇。等个人未至，放下寬腸肚。來也來也，泰嶽何曾乏土。
布袋贊  其二 釋普濟 
九十七大人之相，百千億微塵數身。兜率長汀人不識，抖擻精神一欠伸。
達磨大師贊  其一 釋普濟 
的的西天末法僧，來分此土最初燈。神光冷地一吹滅，葱嶺忙忙只暗登。
達磨大師贊  其二 釋普濟 
五天竺國，東震旦土。傳佛心宗，無本可據。無本據，一葦橫趨，大江東去。
五祖贊 釋普濟 
萬本松杉，山山栽遍。颺下钁頭，再呈舊面。雙峰峨峨翠插天，天下人見渠不見。
六祖贊 釋普濟 
應無所住，白日迷路。失脚黄梅，道傳千古。不是風動非幡動，會也蚍蜉撼鐵柱。
五祖送六祖渡江圖贊 釋普濟 
有傳有受恩成怨，無受無傳怨似恩。船到岸頭恩怨絕，遍天遍地一兒孫。
懶瓚贊 釋普濟 
垂頤寒涕滿頭霜，黄獨煨來別有香。三詔入雲三不起，兒孫各自立封疆。
楊歧祖師贊 釋普濟 
三脚馿子弄蹄行，金毛師子大哮吼。五峰峭峻摩蒼穹，千古萬古揚家醜。
夾山見船子贊 釋普濟 
毒手一橈難躲避，點頭不見問津人。烟波浩渺無窮恨，父子雖親未是親。
馬祖接石鞏贊 釋普濟 
三十年不少鹽醤，一鏃群狐中的時。大地山河諸草木，至今盡發箭鋒機。
鳥窠贊 釋普濟 
道高德高名愈高，問佛法而吹布毛。不是尋常閑啐啄，飛出鳳兒空鵲巢。
諾詎羅尊者贊 釋普濟 
石壁攙空起，銀河一派懸。貪觀無斷續，來去不知原。
四睡贊 釋普濟 
離了峨嵋別五臺，倒騎白額下天台。松間石上夢中夢，喚得閭丘太守回。
寒山贊 釋普濟 
採樵沿嶺去，提水傍谿歸。个般無出豁，七佛不曾師。
佛心禪師頂相 釋普濟 
千聖頭邊殃禍作，春風和氣滿叢林。隨其機上者上之，任其器下者下之。一處不通，回天轉地。活天下死衲僧，死大地活衲子。是謂父不傳子不記之妙，如保福千聖頭邊殃禍者鮮矣。
石佛清長老請贊 釋普濟 
東山之源，東磵之淵。截流之機，驗人之眼。揚清激濁，地覆天翻。六代祖師，豎毛呵手。三生大像，頓足擎拳。彼又何須指南，吳越令行，而後有傳。
圓覺頑空覺講主真贊二首  其一 釋普濟 
頭鬅鬙，眼乖角。得天台之奧旨，繼永嘉之先覺。執文字見，離文字縛。說大義則四座風生，徵異解則百川潮落。昭昭乎教苑之祥麟，昂昂乎雞群之野鶴。雖正席四處不足暢其設施，然分座五山亦不負其所學。是爲廣智九世之孫，嘯巖一枝不致寥寞者矣。
圓覺頑空覺講主真贊二首  其二 釋普濟 
眼裏有筋，舌頭無骨。卓然特立，天台祖室。寫懸河辯而四方絕唱，離文字相而諸天雨花。扣其關者紛紛紜紜而退席，得其旨者崢崢嶸嶸而莫及。且不以慈悲寶帳破麈白拂而當家傳，自有鸞膠續斷絃。
悅堂穆知閤寫師頂相請贊 釋普濟 
春水滿四澤，夏雲多奇峰。秋月揚明輝，冬嶺秀孤松。難描邈，絕知音。悅堂不是閑相識，贊不欣兮駡不嗔。
覺如周居士圓相贊 釋普濟 
一片虛凝絕謂情，眼橫鼻直强圖形。不如不覺全聲色，駡得毗耶老浄名。
自贊 釋普濟 
出林虎方怒，橫岡蟒正嗔。世無途路客，終是不傷人。
福州長谿樂山王居士遣兒惟惺投師薙髮寫師頂相請贊  其一 釋普濟 
聞名不如見面，見面不如聞名。兩重虛假，一對眼睛。不近人情處，是句也剗，非句也剗。一味拍盲時，逼犬透牆，證龜成鼈。如斯杜撰，豈堪人師。誰知千里同風句，却有樂山居士知。
福州長谿樂山王居士遣兒惟惺投師薙髮寫師頂相請贊  其二 釋普濟 
瘦骨稜層一擔夫，幾年寥落在江湖。面皮捩轉無人識，有甚閑名上祖圖。
彌勒大士二月八生 釋普濟 
契此老翁無記性，都忘生月與生辰。春風桃李能多事，特地年年說向人。
化炭 釋普濟 
皮膚脫盡黑粼皴，猶有當時刀斧痕。待入門來重點化，教伊隨處衮烟塵。
雪庭 釋普濟 
一度寒來不可禁，森羅萬象盡平沉。個般門戶誰能入，著脚分明三尺深。
蜘蛛 釋普濟 
一絲挂得虛空住，百億絲頭殺氣生。上下四維羅織了，一無漏網話方行。
示覺悟侍者 釋普濟 
起家難似破家難，蕩盡田園出故關。佛祖二千年冷債，不消咳嗽一時還。
水茶磨 釋普濟 
機輪轉處水潺潺，機若停時水自閑。末上一遭知落處，十分春色滿人間。
浮香閣 釋普濟 
江城夜雨滿樓臺，池上殘紅撥不開。慈氏家風都漏泄，善財南去未回來。
送清凉淮海和尚住萬年 釋普濟 
潮聲忽轉石頭城，大舍峰高側耳聽。五百箇僧都不會，教他一一侍巾瓶。
送夢窗和尚住浄慈 釋普濟 
誌公有語問思大，東磵無言記夢窗。今日夢窗下山去，笑他思大舌頭長。
送廣州泰長老 釋普濟 
老盧曾見老黄梅，一首長廊落韻詩。既是同坑無異土，家私莫與路人知。
鍼醫 釋普濟 
藥知性亦病知源，誰管屍靈骨已寒。痛下一針雙眼活，耆婆應未得其傳。
西隠 釋普濟 
泥牛鬭入海門關，直到如今萬象閑。百鳥不來春自老，柴門依舊向東山。
大死 釋普濟 
上門上戶拚窮命，不覺全身墮險崖。盡十方空俱殞滅，玲瓏八面露死骸。
送貓兒 釋普濟 
大慈悲種小斑斑，軟血功能也是閑。首尾直兮眸子正，不知走却屋頭山。
寒衲 釋普濟 
針鋒不露重重補，線脚通時密密參。放下無針無劄處，凍雲垂地一肩擔。
起水陸堂 釋普濟 
一漚大覺海中興，十趣波濤不暫停。返本還源空覺海，滿堂風月雨初晴。
幹藏 釋普濟 
惡語重重放出門，只圖一个不知恩。二千年事難遮覆，動便隨人脚後跟。
示若臨侍者 釋普濟 
一思面門摘不斷，放下重新買草鞋。有路莫行無路入，照顧渾家落險崖。
在庵 釋普濟 
世間幾見劫灰飛，老屋依前對落暉。四大部洲都遍歷，到頭還向此中歸。
樵屋 釋普濟 
鬻薪無價嶺南歸，尚有兒孫在翠微。執樹縛茆門戶別，離離荆棘惹人衣。
送人游方 釋普濟 
南有天台北五臺，分明記取莫疑猜。話頭打失不知處，乞我三文買草鞋。
胡桃 釋普濟 
枝頭葉底不能藏，獨脫無依未廝當。一擊渾身如粉碎，不堪收拾始馨香。
送日本國僧二首  其一 釋普濟 
壁觀胡僧入大梁，單傳必死活人方。至今此術遍天下，航海梯山空自忙。
送日本國僧二首  其二 釋普濟 
大舶浮空駕浪來，頂門有眼未曾開。南山虎口翻身出，日本生成一禍胎。
送祖達侍者 釋普濟 
呼喚不曾離左右，大都相見一番難。攢眉切齒歸來日，痛駡國師南北山。
髑髏人我擔 釋普濟 
一我一人裝一擔，不知出入幾胞胎。鐵圍山嶽高如許，撞破髑髏歸去來。
造龕子 釋普濟 
病病相尋早是遲，鎖空龕子做多時。北邙山下明朝約，火後誰收眼底眉。
柏巖 釋普濟 
苗裔忽生崖石裂，不同松檜拂雲長。蒼蒼無一閑枝葉，子落叢林也有香。
進月軒 釋普濟 
桂輪孤朗碧天寬，簾卷清光入座寒。底事明明人不薦，又移花影上欄干。
示資壽慧一監寺 釋普濟 
二由一有一莫守，面首面南看北斗。勘破末山不露頂，玄機無著高叉手。
竹谿 釋普濟 
漱石穿崖落落，隨流截流自瞞。窮到不知源處，風枝雨葉蕭然。
山翁 釋普濟 
重疊春風面，高低雪滿頭。渠無生老相，孤峻罕人游。
刀鑷 釋普濟 
得心應手乖毫髮，心手俱亡處處通。摘一莖髭彈一鑷，有相同有不相同。
復古日者 釋普濟 
試問先生藴底術，卦盤掇轉呵呵笑。毗婆尸佛早留心，直至如今不得妙。
示宜上人之雪竇 釋普濟 
無常迅速入門款，撒手懸崖末後機。一款一機自欺屈，谿邊有箇石烏龜。
接待 釋普濟  衡山
目前來往競紛紛，那箇師僧有腦門。坐熱鐵牀吞熱鐵，石頭南嶽下兒孫。
損窗 釋普濟 
六處虛明不假修，七穿八穴有來由。霜風霰雪縱橫入，不是愁人也著愁。
演史 釋普濟 
干戈場是太平基，休把英雄較是非。試問長空風與月，周秦漢魏不曾知。
惜烟 釋普濟 
爐無獸炭坐無氈，三箇柴頭只自然。家醜莫教輕放出，定應炙地與熏天。
示圓鑑沈浄明 釋普濟 
天寬地大一圓鑑，明暗色空四無限。道人受用未生前，白雲祖師頂門眼。
蘭亭四威儀  其一 釋普濟 
行，崇山峻嶺，失脚蹋翻古井。通身是口波瀾，何須三止四請。
蘭亭四威儀  其二 釋普濟 
住，晉朝古寺，無米無鹽無醋。歲歲徧乞諸隣，三百六十餘度。
蘭亭四威儀  其三 釋普濟 
坐，茂林脩竹，高節虛心滿目。個個盡是兒孫，香嚴口啞舌禿。
蘭亭四威儀  其四 釋普濟 
卧，流觴九曲，青源白家香熟。三杯席地幕天，不辨東西南北。
寶陀三句  其一 釋普濟 
寶陀一路，來來去去。撞著鰲頭，風波無數。
寶陀三句  其二 釋普濟 
寶陀一玄，掣臂揎拳。打失鼻孔，蒼天蒼天。
寶陀三句  其三 釋普濟 
寶陀一妙，無人能到。喫飯著衣，屙屎放尿。
頌古 釋普濟 
茫茫夢裏去遊南，五十三參發指端。大士臂長衫袖短，善財脚瘦草鞋寬。
送僧偈 釋普濟 
雲遮劍閣三千里，水隔瞿塘十二峰。抖擻屎腸都說了，莫教錯過甕爲鐘。
嘉禾百詠 胥山 張堯同 
馬革浮屍去，君王太忍人。此山空廟貌，何以勸忠臣。
嘉禾百詠 殳山 張堯同 
丹竈功成後，寥寥掩竹扉。但聞蟬已蛻，不見鶴來歸。
嘉禾百詠 滮湖 張堯同 
四境田相接，烟瀾自渺瀰。客來吟此景，無或比滮池。
嘉禾百詠 鴛鴦湖 張堯同 
東西兩湖水，相並比鴛鴦。湖裏鴛鴦鳥，雙雙錦翼長。
嘉禾百詠 長水鄉 張堯同 
古來名未滅，人好水還清。一讀高僧疏，塵勞悟此生。
嘉禾百詠 谷水 張堯同 
短棹經行處，風披藻荇香。中宵孤鶴唳，片月在滄浪。
嘉禾百詠 天星河 張堯同 
拍岸浮春淥，菰蒲四遠生。網羅人不到，魚鳥亦忘情。
嘉禾百詠 穆溪 張堯同 
靜練明田外，源流笠澤通。不因逢歲旱，誰識濟時功。
嘉禾百詠 韭溪 張堯同 
終與雙溪接，分流入郭來。市橋人影合，不解洗塵埃。
嘉禾百詠 雙溪 張堯同 
柔櫓聲相應，名齊漢魏收。可憐一溪水，分作兩塘流。
嘉禾百詠 秀水 張堯同 
好景明於晝，長浮五色波。一竿吾欲釣，來此聽漁歌。
嘉禾百詠 白龍潭 張堯同 
呼吸風雲合，飛潛自有時。只愁潭底淺，頭角被人窺。
嘉禾百詠 禦兒 張堯同 
用此臨吳戰，何人爲越謀。夫差曾不寤，亡國始知羞。
嘉禾百詠 范蠡湖 張堯同 
少伯曾居此，螺紋吐綵絲。一奩秋鏡好，猶可照西施。
嘉禾百詠 梧桐涇 張堯同 
落落梧桐樹，何年作鳳鳴。試看千古翠，流盡一溪聲。
嘉禾百詠 汾湖 張堯同 
我是滄浪叟，閒來繫釣艭。如何一湖水，丰秀半吳江。
嘉禾百詠 柘湖 張堯同 
神居陰陽護，尋國捍洪波。莫慮蛟龍怒，年來畏叱呵。
嘉禾百詠 馬塘涇 張堯同 
疑著風波惡，民謠亦畏人。築塘成堰後，斬馬祭河神。
嘉禾百詠 杉青堰 張堯同 
舊吏家何在，空尋古柳隄。世情今亦爾，莫笑買臣妻。
嘉禾百詠 鳳凰洲 張堯同 
竹秀水色浄，忽來雙鳳凰。岐周昔鳴瑞，今復見文王。
嘉禾百詠 龍舌頭 張堯同 
一吸長川靜，烟雲忽有無。誰看頷底月，誤欲探驪珠。
嘉禾百詠 月壕 張堯同 
入徑深於塢，滄波近馬蹄。每尋蓮社友，咫尺走東西。
嘉禾百詠 靈光井 張堯同 
玉甃祥光發，難藏世上名。定多慈護力，一飲百疴輕。
嘉禾百詠 幽瀾泉 張堯同 
神女鍾靈處，真堪療渴羌。滿甖秋玉色，一酌灑清凉。
嘉禾百詠 槜李城 張堯同 
螳螂方捕楚，黄雀遽乘吳。交怨終亡國，君王到死愚。
嘉禾百詠 射襄城 張堯同 
此地連江海，曾經古戰爭。干戈今不見，空有射襄名。
嘉禾百詠 四城 張堯同 
吳越爭雄日，區區在用兵。空餘爭戰地，無處不高城。
嘉禾百詠 何城 張堯同 
報越心何壯，貪齊計已輕。忠言殊不聽，何用築斯城。
嘉禾百詠 由拳廢縣 張堯同 
故城人不見，擊劍淚空霑。一絕悲聲遠，今猶說孝廉。
嘉禾百詠 嘉禾墩 張堯同 
寂寞黄龍後，紛然壠上碑。廢興無處問，空咏草離離。
嘉禾百詠 古戰場 張堯同 
自昔干戈地，城空草自荒。漁樵懷舊事，何敢議興亡。
嘉禾百詠 村門口 張堯同 
昔日荒閒地，今聞市井喧。人情看促迫，無復似當年。
嘉禾百詠 宣公橋 張堯同 
祗因裴少保，功業敗垂成。往往橋邊客，今猶恨未平。
嘉禾百詠 五柳橋 張堯同 
爲懷陶靖節，無復見其人。誰種橋邊柳，猶含舊日春。
嘉禾百詠 百步橋 張堯同 
舊址依然在，荒墟未百年。還分一橋水，流入幾家田。
嘉禾百詠 跨塘橋 張堯同 
路接張涇近，塘連谷水長。一聲清鶴唳，片月在滄浪。
嘉禾百詠 菩薩橋 張堯同 
片雲初出岫，南北自飛揚。舊日橋邊路，猶聞舄履香。
嘉禾百詠 竹橋 張堯同 
腰枕政亭北，橫斜古渡頭。風吹雙淚落，恨逐水東流。
嘉禾百詠 河內亭 張堯同 
掾死緣非命，兒來哭未休。舊時亭下淚，疑與水長流。
嘉禾百詠 嘉禾亭 張堯同 
五馬來何暮，經營指一彈。石碑書近事，留與後人看。
嘉禾百詠 列岫亭 張堯同  洞庭湖
吾州風物好，惟是欠青山。忽有洞庭色，來從一笑間。
嘉禾百詠 水心亭 張堯同 
波光磨不盡，鏡面絕纖塵。照得紅亭子，亭亭似美人。
嘉禾百詠 樂郊亭 張堯同 
竹下清風好，時來挂幅巾。待逢田叟問，知是樂郊人。
嘉禾百詠 會景亭 張堯同 
有景道不出，須來此水濱。十分花鳥色，團作一亭春。
嘉禾百詠 南塢 張堯同 
岸回波曲曲，城轉草層層。忽見桃花落，還知到武陵。
嘉禾百詠 海棠亭 張堯同 
蘚砌迎烟渚，花開忽滿株。春風吹爛漫，如展蜀川圖。
嘉禾百詠 白蓮沼 張堯同 
滄波圍四面，艷艷玉開花。自可除簾幕，清香不用遮。
嘉禾百詠 桃花亭 張堯同 
不待東風拆，池塘已自春。試看源上客，猶恐是秦人。
嘉禾百詠 紅薇逕 張堯同 
漸放秋風晚，花無爛漫香。淺深紅似錦，散影在滄浪。
嘉禾百詠 茶溪 張堯同 
茶林那復有，零落付樵人。舊日溪邊叟，空悲二月春。
嘉禾百詠 仙鶴亭 張堯同 
杳杳雲間路，重重隔翠林。數聲清夜後，來伴月邊吟。
嘉禾百詠 芙蓉塘 張堯同 
一發連千丈，紅雲出素波。秋風吹欲老，無奈落花何。
嘉禾百詠 白苧橋 張堯同 
遍隴敷青綠，桑麻共幾家。滿城羅綺子，應笑不栽花。
嘉禾百詠 漁溆 張堯同 
野水連天闊，滄波引釣緡。寄言溪上叟，莫學直鈎人。
嘉禾百詠 懷蘇亭 張堯同 
猶使樽前客，常懷沒後名。好風吹遠籟，如有笑歌聲。
嘉禾百詠 披雲閣 張堯同 
茲樓當勝地，高望極崚嶒。欲覩青天色，還須上一層。
嘉禾百詠 景龍樓 張堯同 
千秋傳異綵，百尺護雕闌。欲識金龍瑞，丹霄試仰看。
嘉禾百詠 烟雨樓 張堯同 
妙手誰烘染，梳烟沐雨姿。一聲長笛晚，人在倚樓時。
嘉禾百詠 月波樓 張堯同 
天闊冰壺浄，溪平玉鑑寒。卷簾看晚色，鷗鳥並闌干。
嘉禾百詠 真如院 張堯同 
田家輕脫屣，聊結浄人緣。影外香燈寂，清風百世傳。
嘉禾百詠 雪峰庵 張堯同 
一語合領悟，師承豈在身。戲言廬墓客，未是報恩人。
嘉禾百詠 景德禪院 張堯同 
白毫光未滅，勝事百年中。好是傳燈地，林泉有古風。
嘉禾百詠 三塔 張堯同 
石匱埋神物，靈光照夜多。龍歸天上後，無復更風波。
嘉禾百詠 學繡塔 張堯同 
孤塔岧嶢立，猶傳學繡人。五湖如好在，針線不勝春。
嘉禾百詠 水陸院 張堯同 
白晝重門寂，蒼苔古殿深。老僧香火罷，松柏夜森森。
嘉禾百詠 泗洲庵 張堯同 
舊寺丘墟後，重興歲月賒。莫將閒禍福，容易託僧伽。
嘉禾百詠 雲門家舍 張堯同 
滿篋藏鋒句，家傳世幾何。遠孫無悟解，却笑葛藤多。
嘉禾百詠 白蓮上方 張堯同 
古屋深于洞，門前種白蓮。好尋當日社，重結此生緣。
嘉禾百詠 普濟院 張堯同 
祗應曾布地，往往化爲魚。一遇丁千騎，禪人便結廬。
嘉禾百詠 兜率寺 張堯同 
昔年池滿地，今見屋耽耽。不結蓮花界，龜魚死未甘。
嘉禾百詠 姜庵 張堯同 
不入紅塵市，安居三十年。至今庵下路，芳草碧芊芊。
嘉禾百詠 惠明堂 張堯同 
地僻無人到，松風鶴夢清。一燈禪榻畔，自向暗中明。
嘉禾百詠 三過堂 張堯同 
題詩三過此，坡老昔時曾。悟得成禪指，來爲打睡僧。
嘉禾百詠 寂照庵 張堯同 
寂滅跏趺地，燈光照四時。高僧穿地脈，此意少人知。
嘉禾百詠 天慶觀 張堯同 
寥陽龍已化，華表鶴空悲。欲問梁朝事，惟應老檜知。
嘉禾百詠 福順廟 張堯同 
老屋無丹雘，空階只翠苔。遶檐看箭鏃，誰記赤眉來。
嘉禾百詠 昌武廟 張堯同 
祗因吳士季，千載仰公神。欲借驅痁術，來臨刻木人。
嘉禾百詠 楊姑廟 張堯同 
孝德襄陵久，天然與衆殊。生男不能養，應合愧楊姑。
嘉禾百詠 徐偃王廟 張堯同 
王有岐夷德，千年貌亦存。我懷三刺史，誰是後來孫。
嘉禾百詠 曹使君祠 張堯同 
一笑淮兵却，功成未易論。豈慚顔刺史，詩酒在平原。
嘉禾百詠 高使君祠 張堯同 
一瞑移藩日，邦人昔被恩。步兵碑尚在，功業敢經綸。
嘉禾百詠 寥陽殿 張堯同 
人歸天上去，空識舊衣冠。秘錄藏金匱，清風滿殿寒。
嘉禾百詠 霍將軍廟 張堯同 
弼漢功非淺，讒夫可奈何。海神今亦畏，安敢布風波。
嘉禾百詠 讀書堆 張堯同 
平林標大道，曾是野王居。往事將誰語，淒涼六代餘。
嘉禾百詠 簡齋 張堯同 
詩老追唐句，閒居築簡齋。芙蓉寒浦外，紅落感秋懷。
嘉禾百詠 陳賢良隠居 張堯同 
發策名猶在，回頭事已非。池塘春草綠，空憶謝公歸。
嘉禾百詠 徐長者園 張堯同 
丹砂猶未就，白髮忽成翁。却有憐春意，栽花向此中。
嘉禾百詠 趙老園 張堯同 
藏書幾萬卷，歸老此林泉。不爲尋蓴鱠，于公亦有賢。
嘉禾百詠 施墓 張堯同 
蒼苔侵壞道，晚雀散空林。莫問人賢否，浮生一古今。
嘉禾百詠 衛墓 張堯同 
惆悵黎陽客，飄流浙水濱。定忘空腹恨，知是赤心人。
嘉禾百詠 劉伶墓 張堯同 
荷鍤從吾後，叮嚀死便埋。人皆譏嗜酒，我獨愛忘懷。
嘉禾百詠 嚴忌墓 張堯同 
有子如君少，終緣叛國亡。冢前無後嗣，切勿怨張湯。
嘉禾百詠 朱買臣墓 張堯同 
世事春風轉，榮枯一夢間。繡衣人不見，孤冢舊家山。
嘉禾百詠 周都官墓 張堯同 
不識君名字，應難問子孫。一丘浮水際，神怪欲誰論。
嘉禾百詠 蘇小小墓 張堯同 
泉下骨應朽，幽魂獨未消。幾番清夜月，孤影度南橋。
嘉禾百詠 羞墓 張堯同 
傷哉負薪子，五十始登朝。空使埋羞處，山花復採樵。
嘉禾百詠 木紋觀音 張堯同 
雙瞳分日月，眉際一星懸。照見人間苦，三辰不在天。
嘉禾百詠 邦藥王龕 張堯同 
父老懷遺愛，誰傳肘後方。藥囊同日葬，空憶紫元香。
嘉禾百詠 浄相佳李 張堯同 
地重因名果，如分沆瀣漿。傷心吳越戰，未敢盡情嘗。
嘉禾百詠 符姥瑞竹 張堯同 
一幅霜縑外，青青出自然。天機何敢議，珍重白衣仙。
徐家莊 張堯同 
節義窮方見，高名薦玉京。一封天子敕，千載故鄉榮。
立秋 沈說 
昨日午時秋，西風夜轉頭。吹來溪外雨，藏却樹間樓。暝带棲鴉色，凉催客燕愁。一樽吟未了，衰鬢早颼颼。
仁福道中 沈說 
山徑少曾平，人烟隔隴青。淺流分石渡，低樹礙輿行。稅籍全編戶，村童半壯丁。我來官此邑，三度究民情。
偶成 沈說 
讀罷黄庭一卷經，磬殘烟冷夜壇清。月明何處人開戶，驚起松梢睡鶴鳴。
征途 沈說 
桂管三千里，征人一寸心。自從登驛路，幾見換鄉音。古樹春陰薄，寒塘野水深。渴行呼得酒，瓦碗不辭斟。
暮春 沈說 
燕翼初乾淥滿池，桑陰收盡麥黄時。一年春事又成夢，幾日愁懷欲廢詩。料理病身嘗藥遍，揩摩睡眼看書遲。翛然獨倚闌干立，花下狸奴卧弄兒。
紙衾三首  其一 沈說 
碎搗霜藤月下砧，清泉瀉出簟紋勻。老翁採藥歸來晚，剪得山南半段雲。
紙衾三首  其二 沈說 
繭面新乾带露揉，春回斗帳伴吟愁。殘年已辦蒙頭過，風雪從教打戍樓。
紙衾三首  其三 沈說 
一幅新裁碧澗冰，野人留客宿雲層。山房恰好松醪熟，夜半無眠話葛藤。
春詞 沈說 
水漲寒溝柳又陰，小窗風度一聲禽。若將離緒縈春事，片片飛花是客心。
送何榷院之官金陵 沈說 
分司陪宰掾，賜勑带朝銜。見說成行李，無因別去帆。秋風石城路，夜月雨花巖。料有驚人句，鴻邊寄短函。
溪樓 沈說 
心遠俗塵隔，樓高野興多。稻花黄雀雨，山影白鷗波。灘澀推船上，橋危挽客過。日斜欄倚遍，無句奈愁何。
寄張永堂 沈說 
浙江風浪闊，夢不落吟邊。書到知何日，君歸想隔年。才高朝士重，命拙故人憐。早辦山中計，吾今省俗緣。
烟浦 沈說 
烟浦殘鴉舞夕陽，風枝病葉似初霜。眼中秋色十分浄，沙外寒流一綫長。溪女得魚烹碎白，田家收穀曬新黄。偶尋野趣歸來晚，草際螢飛點點光。
渠流 沈說 
岸石濕黏萍，一渠流水清。每來疑雨過，少立見魚行。樹隔炎歊遠，橋分午影平。主人契幽事，客到出相迎。
安石嶺 沈說 
茅屋雞聲勘夜分，杖藜挑月带餘醺。不知身在孤峰頂，回首人家盡白雲。
縉雲道中 沈說 
去作京華客，離家此月前。問程恰中道，數日近殘年。山雨易成雪，村雲疑是烟。僕行愁不進，添乞酒漿錢。
次韻立方何園 沈說 
春事覺垂垂，春行似後期。草根花片積，人語鳥聲隨。酒病因過量，棋輸爲好奇。欲歸愁路遠，月色若爲私。
次韻永堂 沈說 
鶑聲未改春，葉底一蟬新。幻境老無夢，醉鄉詩有神。整巾因把鏡，懶語怕逢人。似此衰遲者，勞君料理頻。
古樹 沈說 
古樹被青蘚，蟠溪作卧龍。窮冬不蔽日，入夏却生風。枝少禽難託，根空蟻聚封。幸爲斤斧棄，得老雪霜中。
買舟 沈說 
租得舟如葉，低低半搭篷。僅堪容野客，還喜友漁翁。溯水斜分浪，懸崖逆鬭風。去程應不計，且泊槿花叢。
明融盆池二首  其一 沈說 
凉入湘簾影半開，小窗午枕夢初回。蕭疏數葉秋菰上，也解聲聲報雨來。
明融盆池二首  其二 沈說 
老瓦盆深漾細萍，雨多流却半瓣青。夜凉偶出庭心看，缺處光涵三兩星。
聽雨 沈說 
耳根聽不歇，滴滴冷於秋。疑是山翁醉，巖前枕瀑流。
晚春 沈說 
白頭何計是生涯，日日樽前卧落花。綠滿池塘無一夢，夜來風雨過誰家。
贈段琴 沈說 
我琴未弦時，渾然心與耳。自從識開指，反爲琴所使。清風千古曲，雪澗敲寒玉。誰能繼此音，蒼梧泣脩竹。
贈段琴  其一 沈說 
我琴未弦時，渾然心與耳。自從識開指，反爲琴所使。
贈段琴  其二 沈說 
清風千古曲，雪澗敲寒玉。誰能繼此音，蒼梧泣脩竹。
食梅 沈說 
兒時摘青梅，葉底尋彈丸。所恨襟袖窄，不憚頰舌穿。我年不自覺，以我齒尚完。嘗新試一薦，喉棘眉先攢。豈味不悅口，豈老難强餐。人生煎百憂，算梅未爲酸。
秋詞 沈說 
雨放凉飈晚復晴，小窗人亦共秋清。月華網在蛛絲上，錯認疏簾挂水晶。
閨詞  其一 沈說 
密幄香燒錦瑟橫，佳人半醉覺寒輕。忽思塞下新番曲，彈作黄蘆孤雁聲。
閨詞  其二 沈說 
冬事侵尋渾未知，隔隣聽得理寒衣。驚心步出庭西曲，日影斜斜木葉飛。
馮公嶺 沈說 
曉上馮公嶺，艱難見客情。雨和殘葉落，身逐亂雲行。野店山腰出，秋泉石罅生。若將世途比，此路更爲平。
山中秋興 沈說 
山戶少曾扃，居貧易得清。秋衣和月卧，溪茗雜雲烹。學字書紅葉，看騷些落英。從他頭早白，心事本和平。
別墅 沈說 
野舍清溪曲，連茅接樹陰。呼童隣錯應，貰酒婦同斟。落照收殘雨，寒烟出寸岑。江湖成夢事，投老屬山林。
次韻古愚立冬日觀菊 沈說 
閑繞籬頭看菊花，深黄淺紫自窠窠。清於簷蔔香尤耐，韻比猗蘭色更多。九節番疑今日是，一樽未覺晚秋過。從教白髮須簪遍，且任當筵作笑歌。
竹色 沈說 
竹色留清睡，薰風晝一簾。懶因人事少，病覺老顔添。開檻臨昏鏡，齊書補墜籤。晚蟬聲欲斷，新月到虛簷。
曉色 沈說 
曉色闌干外，翛然一欠伸。雨中無過鳥，烟際有行人。樹濕清陰重，沙坍潦漲新。憑誰借蓑笠，整釣傍溪隣。
薌溪途中 沈說 
天風吹落日，秋色上遥岑。倦客未投館，棲鴉已滿林。妻孥非遠別，歲月易驚心。市酒不成醉，新蛩助我吟。
雪 沈說 
凍項縮如龜，茅簷諷雪詩。冷於初下日，好是未消時。樹重高枝折，窗明晚色遲。忽思溪上路，擬借蹇馿騎。
遊真巖 沈說 
一徑入松林，真巖峭莫尋。山空泉自落，日出地長陰。鶴去仙臺浄，丹成古井深。殘碑看未了，屋角轉幽禽。
送周堂長歸慈溪寄何贊府 沈說 
慈溪隔楚雲，問不接鴻鱗。因送還鄉客，重懷佐邑人。海明看出日，山晚倦行春。料得雙松下，吟成瘦鶴身。
超化雲山 沈說 
入門松作徑，步步接秋陰。山带孤城起，雲歸古殿深。隔池聞鶴唳，倚樹看僧吟。笑指煎茶處，青烟出竹林。
題黄止庵詩集 沈說 
燈前幾寒夜，編得近詩成。對客時評看，歸囊喜带行。風高霜鶻健，木落澗秋清。吟到無吟處，蕭蕭白髮生。
釣臺 沈說 
山束江流起素湍，羊裘立盡暮雲寒。早知鈎餌成虛設，多却當時一釣竿。
西湖獨步 沈說  西湖
平湖開霽色，寒碧照空心。小立背橋影，緩行隨柳陰。幾年勞遠夢，到日記曾吟。荷蕩成茭地，蕭蕭秋意深。
送何水竹需次入剡易齋赴浙漕 沈說 
弟兄聯騎出，秋色赴行裝。慈水瓜應熟，孤山桂又香。對床村店寂，起飯曉燈凉。到日分吳越，江流兩岸長。
南坡不以科目自累而以風雅自鳴請余爲賦 沈說 
鳳銜科詔出祥雲，底事儒林有逸民。四海聲名難著我，一坡風月正宜人。鏡留白髮非遮俗，家釀黄柑可接春。只許詩朋自來往，素袍青履華陽巾。
雞鳴 沈說 
雞鳴霜葉下，月在紙窗寒。客路千家曉，山居一枕安。秫收催歲釀，韮種接春盤。縱有少年夢，其如心事闌。
寄永堂 沈說 
落日照江東，思君訊便風。棲遲定何處，約莫過殘冬。小隠時曾到，安書久未通。自憐心易老，盤屈似寒松。
送觀過免舉赴省 沈說 
樽前逢臘近，行李獨西征。事歷風霜慣，春回雨露生。一經家自學，千佛世題名。昨夜瞻奎宿，寒芒萬丈明。
茅簷 沈說 
茅簷夜雪曉開晴，自洗寒衣漉澗清。如此過冬何不可，梅花休笑鬢星星。
冬半 沈說 
歲逢冬欲半，心事更迢迢。細雨寒窗閉，孤燈長夜挑。遠書和夢寫，新酒带愁澆。明日有幽興，尋梅到石橋。
挽鮑監鎮 沈說 
一紙辟書馳，華年發軔時。排雲何不到，殞露遽如斯。幼子未知父，偏親反哭兒。有書來謁些，忍淚看埋碑。
送何仲遠適越因之官霅水 沈說 
樽酒沙頭綠漲波，事歡其柰別愁何。去程想憩蘭亭竹，到日須看霅浦荷。年少莫嫌官職小，名高却怕薦書多。臘前擬作孤山夢，還許扁舟載雪過。
簡柳濬卿 沈說 
一別僅三年，相看事宛然。旋添新蒜髮，猶聳舊吟肩。紅日征途外，黄花喜氣邊。不須勞寄問，姓字有人傳。
秋溪 沈說 
迎月步秋溪，蘆長與樹齊。水光連漢近，夜氣壓山低。岸隔呼漁渡，林疏見鳥棲。酒微風力勁，歸袖冷凄凄。
晚行 沈說 
晚行疏松間，遥見青烟處。群牧下山遲，斜陽半芳樹。孤雲駕回飈，介水橫不渡。傾意望幽人，待月同歸步。
野店 沈說 
幽人逢野客，相約過雲莊。去路稻粱熟，入山松柏香。試霜寒尚薄，落葉夜初長。對坐煨茅栗，瓶中取酒嚐。
閒居雜興六首  其一 陳耆卿 
萬化逐流水，一往不復回。昨日欄中花，今晨安在哉。焚香心如冰，未受寒暑催。贈花以片言，自落還自開。
閒居雜興六首  其二 陳耆卿 
稷契不明經，伊傅不决科。方冊鎸勳名，千古光不磨。百年等一死，自立須嵯峨。啾啾候蟲鳴，辛苦如之何。
閒居雜興六首  其三 陳耆卿 
牆西幾篔簹，我昔手所種。年來飽風露，錦綳紛錯綜。種善如種竹，此語合擎誦。眇然方寸間，仁不可勝用。
閒居雜興六首  其四 陳耆卿 
我不學楚人，滋蘭以自馥。亦未羨東陵，種瓜以混俗。富貴自有時，貧賤寧可欲。達則濟四海，窮則獨善足。
閒居雜興六首  其五 陳耆卿 
狂飆捲春去，永日送夏來。天地一劇戲，役人如嬰孩。借使長青春，人生能幾回。仰羨松心堅，雪裏常崔嵬。
閒居雜興六首  其六 陳耆卿 
爐烟上疎櫺，閉戶白日靜。堯舜亦人耳，萬善吾所性。紙上空支離，言外獨輝映。一笑千載寬，此樂無終竟。
以新凉入郊墟爲韻簡葉孟我丈  其一 陳耆卿 
日月不相貸，四序如昏晨。話秋即秋隨，化工一何神。今年既悲秋，明年復懷春。人心有去來，天道無故新。
以新凉入郊墟爲韻簡葉孟我丈  其二 陳耆卿 
警夜聽鳴蛩，聒午聞啼螿。不知誰使令，萬態俱悠揚。宋玉辯已非，歐陽賦何忙。正念有冰壺，日日如此凉。
以新凉入郊墟爲韻簡葉孟我丈  其三 陳耆卿 
世事如車輪，可旋不可執。得者未須歌，失者何勞泣。我觀人心躁，甚如西風急。役役幾時休，山林可深入。
以新凉入郊墟爲韻簡葉孟我丈  其四 陳耆卿 
平生一飽足，大宴非珍肴。秋月拓綺羅，秋風奏笙匏。問此有何樂，無樂樂乃高。琴書足匡坐，干旌謝在郊。
以新凉入郊墟爲韻簡葉孟我丈  其五 陳耆卿 
蕭散不耐事，常甘賓客疎。不見葉夫子，我心却躊躇。願勿寒前盟，相從带經鋤。羲黄未埃塵，周孔不丘墟。
種菊 陳耆卿 
手種黄金花，摩挱待其成。朝來風雨過，萬彙秋竛竮。起問花知不，獨立常亭亭。嘗於清霜下，退然得此生。南山與東籬，我亦學淵明。久落塵網中，問花花不譍。
和芥庵韻 陳耆卿  泰山
孟軻談一本，孔子號無我。聖賢超警趣，不作流俗墮。故能貫堪輿，中立而不頗。黄冠宗無爲，衲子只打坐。言若高峭甚，又與聖賢左。須於真實處，大海穩扶柁。須於疑似間，曲戶牢著鎖。世道震遂泥，人心履俱跛。競作夔憐蚿，徒勞螟祝臝。芥庵之心鏡，淵珠光徹顆。常時足歡娛，此日類坎軻。乃能貞其頤，不爲名利朶。敲棋聲落枰，哦詩氣摧垜。此外澹一視，泰山如草蓏。未妨師孔孟，匪涉佛老惰。汩余抱孤戇，匪惟縶庸瑣。涉世雖云闊，詣理猶未妥。正性水下月，邪焰風中火。因子當自强，朝聞夕死可。
夷齊咏 陳耆卿 
商道昔波蕩，周王網九圍。二子如冥鴻，翩然獨高飛。周粟固可耻，薇亦周之薇。云胡挾孤憤，了不悟衆誹。天地有正氣，日月無斜暉。惜哉權一字，謬誤無已時。武德紂之虐，賢者誠知之。爲欲扶此教，之死不願違。吁嗟臣道薄，千載常凄其。欲上西山望，草際露未晞。
種麥 陳耆卿 
新穀未升陳穀罄，宵人托麥以爲命。今年種麥如去年，去年滿屋今空田。吁嗟皇天毋乃戾，去年浙右當死歲。湘中死寇淮死兵，留得東州僅旒綴。只今艱食遽如斯，豈是造化有乘除。我無一語活四海，對之泣下徒霑裾。催租官吏如束濕，里正打門急復急。眼中安得豳風圖，繪出麥田蓑與笠。
題湯正仲墨梅 陳耆卿 
閒庵筆底回三春，平生愛爲梅寫真。只今龍鍾已八十，雙瞳挾電摇青旻。芒鞋轍跡半天下，學語兒曹讀君畫。孤根踞鐵幾經年，轉作平梢月倒掛。我家破屋同蝸牛，素壁懸來春復秋。試携纖練覓天巧，門外觀者何其稠。真花著雪苔枝醜，君爲描摸應添瘦。朝開暮落春不留，豈若墨本堪不朽。臨風靜玩意趣長，何當爛熳揮滿床。孤山老人醉中見，便欲信手賦暗香。
東郊 陳耆卿 
要拓郊原眼，短筇扶我東。秧寒針怯水，麥熟浪酣風。古寺荒烟外，孤禽落照中。得醪嫌獨醉，猶及灌園翁。
夢林雪巢 陳耆卿 
感舊空黄葉，經時又綠苔。未應天上去，猶解夢中來。雪亦本幻爾，巢今安在哉。淋浪詩萬軸，花鳥自驚猜。
過龍潭澳 陳耆卿 
久闊松楸信，因爲龍澳來。四山黄戀葉，一水綠澄苔。地曠樵聲出，天寒雁影回。無人且無酒，清坐興悠哉。
磨鏡 陳耆卿 
蠹蝕寧堪久，挂揩長恨遲。浮雲手底盡，明月眼中移。鑑垢渾能治，心塵不解醫。休云磨者賤，此是主人師。
春日書懷 陳耆卿 
閒來情思浩無涯，徙倚東窗日未斜。乍雨乍晴鶑喚柳，不寒不暖蝶穿花。讀書有味慵拖杖，覓句新成自煮茶。未必貴遊知此趣，乘除合付野人家。
送葉子春赴官慈溪 陳耆卿 
眼邊英氣鬰嵯峨，甫及同堂奈別何。正以簿書觀道力，且於言動卜天和。聖門克己勤登岸，後學褆身感逝波。三載歸來話新益，梅花仍向臘前多。
和清臣病後韻 陳耆卿 
契闊芝眉兩月中，往尋一笑思春融。知君近日能尋樂，款我昨宵多發蒙。快得聯詩到侯喜，何當載酒過揚雄。交情須作霜松老，莫學翻翻桃李風。
九日阻雨晚晴二首  其一 陳耆卿 
秋氣重陽故故深，臨欄極目一披襟。紫萸黄菊常年事，冷雨淒風此日心。節物將迎人易老，塵埃追逐我難任。笑驅萬慮歸何有，獨自低頭課楚吟。
九日阻雨晚晴二首  其二 陳耆卿 
年年此日競躋攀，今日柴門雨遣關。不見白衣人送酒，難偕烏帽客登山。鴉聲不斷遥天暮，鳥影爭迴落照間。未識明年誰健在，逢時只合暫開顔。
壽章參政 陳耆卿 
聲名早已壓人寰，手握樞機鬢未斑。嘉會宛如魚在水，遠猷直放馬歸山。風生帷幄深沉處，春在邊陲廣莫間。聞說吳兒眠正熟，月明夜戶不曾關。
與二三友遊天慶觀 陳耆卿 
適興相携步晚凉，琳宮因得縱徜徉。月翻楊柳盡頭影，風擢芙蓉閙處香。縱論從來難得友，清遊似此喜逢場。石欄坐久笑分袂，無酒渾疑在醉鄉。
挽陳知縣 陳耆卿 
爲訊華亭鶴唳無，琴聲斷處客悲渠。日邊消息花爭閙，露下光陰柳變疎。未嘆子雲新第宅，最憐定國舊門閭。風簷讀罷閒居賦，向後何人奉板輿。
挽王吉父知縣 陳耆卿 
不把升沉掛舌端，排空劍氣逼人寒。竟鋤卉服功良易，及試花封事轉難。病骨欲從閒裏過，長身仍作夢中看。醒庵文獻知多少，一子雍容尚耐官。
代挽何知縣二首  其一 陳耆卿 
一第聲名動冕旒，淵源家學自梁丘。誰知雨化青衿日，最解風馳紫塞秋。幕府石洪嗟不作，河陽潘岳竟成休。鴈行無復雲邊訊，愁絕萱堂正白頭。
代挽何知縣二首  其二 陳耆卿 
才非似舅辱心知，露豁襟期喜溢眉。縣組秦淮久依託，賓筵建鄴又追隨。聞君馴雉未多日，洎我分魚已後時。徒對絃歌誦遺愛，西風涕淚强裁詩。
讀商君傳二首  其一 陳耆卿 
大信之信本不約，至誠之誠乃如神。欲識唐虞感通處，泊然無物自相親。
讀商君傳二首  其二 陳耆卿 
計事應須遠作程，快心多釀後災成。遁來關下無人舍，正爲商君法太行。
詠史  其一 陳耆卿 
沛公家業本無能，休責渠曹不治生。看取帝王他日事，方知俗眼未分明。
詠史  其二 陳耆卿 
赤族誠非漢道洪，違時賈禍亦緣公。最憐老却從陳豨，不道先曾闢蒯通。
代和陳郎中丹桂三首  其一 陳耆卿 
千古陵陽芳桂叢，凌風擎出蕊珠宮。渥丹自是天然質，不學桃花點注紅。
代和陳郎中丹桂三首  其二 陳耆卿 
春蘭媿死菊羞黄，世上龍涎不敢香。獨有含香人晚步，搘筇一笑倚斜陽。
代和陳郎中丹桂三首  其三 陳耆卿 
露沐烟梳冉冉時，朗然新月似蛾眉。傍人盡向天邊覓，不信蟾宮在樹枝。
和黄臨海詠雪 陳耆卿 
剪水紛紛撲面來，須臾灑滿舊瓊臺。今年不用箋丹極，聞說金穰百室開。
似村 陳耆卿 
縛茅本不傍孤村，盡日焚香深閉門。陌上紅塵高沒馬，誰知巢父箇中存。
讀經口占 陳耆卿 
盤誥通凡民，風雅出賤隸。後世諸老生，懷疑以沒世。喧呶挾訓詁，洋溢滿天地。多聞豈無取，大義恐憔悴。譬彼醫之工，用藥不相比。未足以愈病，或者反致祟。我欲刊衆訛，引之於平易。當世無聖人，誰其哀此志。
夜坐 陳耆卿 
空庭杳已夜，孤坐悄無言。雨後山疑活，雲中月欲吞。清愁難獨遣，古意與誰論。聽罷琴中操，呼童早閉門。
聞湖寇 陳耆卿 
淮上兵戈血染川，浙河餓莩骨盈船。又聞寇盜湖南起，不覺遲回夜半眠。食肉貴人無恙否，剝膚巧吏尚依然。吾皇聖德如天大，誰採吾言作奏篇。
訪趙公戴 陳耆卿 
西原僊境即西山，流水桃花隔世間。自笑重來湖海客，紅塵惹到白雲關。
青山夾 陶夢桂 
天宇秋來淡，江流急處鳴。小風旗脚活，晴日鼓聲清。歲晚冬歸客，時危北望情。沿江十萬戶，流寓若爲生。
次韻張彥謨 陶夢桂 
滄海張公子，秋來會面稀。携詩曉相訪，話舊夜忘歸。德劭吾身潤，道行天下肥。窮通都莫問，一炷篆煙微。
送堅大師往雲蓋兼簡隆老 陶夢桂 
梅月廉纖雨，麥秋清潤天。幾程雲蓋路，一葉石山船。瓦礫猶能說，葫蘆自去纏。到時應問我，爲道只高眠。
送敞上人遊湖湘 陶夢桂 
分手仍携手，南昌更武昌。細論文暢序，重憶贊公房。衡嶽雲如故，曹溪水更香。不須論遠近，秋盡却還鄉。
自述 陶夢桂 
每與溪山對，自然懷抱開。不愁明日事，何用即時杯。一任頭如雪，孤眠鼻有雷。早間巾履潤，池上看魚來。
謾興 陶夢桂 
溪山爭獻狀，易得小詩成。病骨如松瘦，清愁似草生。苦無人比飯，喜有弟分羹。下及長鬚輩，人言似顧榮。
次韻同舟諸丈 陶夢桂 
古岸留雲色，晴江老日華。捉船人上水，撾鼓客還家。已自身如葉，何堪眼更花。摇摇强招飲，茅店酒旗斜。
送舒用之葬有感 陶夢桂 
藕塘三畝宅，松竹蔭蘭蓀。有酒曾留客，無香可返魂。親朋惟我老，心事與誰論。苦怳如縻綆，隨風灑墓門。
示次兒柔中出贅 陶夢桂 
誨汝汝知乎，家貧廼贅居。奉身須節約，接物要謙虛。勿以清罇污，而於黄卷疎。只須銘此語，一任命何如。
大兒時中堂成德脩弟喜而賦之因次元韻 陶夢桂 
有譚名利者，耳若了不聞。心乎平似水，身也懶於雲。眇眇居人世，駸駸過隙曛。田園趣歸去，風月謾平分。有子萬事足，一堂何足論。還欣身有托，或謂壽無根。靜處安吾分，超然忘世紛。爐薰祝萬壽，持用答吾君。
余試吏初期六十止今遂初願喜而賦之 陶夢桂 
小兒無力報明時，六十休官早自期。今歲纔週花甲子，此身已在菊東籬。行年如許化未化，天命而今知不知。休問聖賢千古事，從今詩酒是吾師。
記初第時贈相士詩 陶夢桂 
覓得荷衣亦偶然，三壬三甲莫虛傳。知無皂蓋朱幡分，奈有清泉白石緣。今日爲貧行作吏，他時有路即歸田。頭顱自斷祇如許，但問閑居得幾年。
追次前韻 陶夢桂 
清泉白石故依然，俚語當時已浪傳。千里歸來尋舊約，一生鞅掌任前緣。身强只欠登山屐，老去何須負郭田。金石舊交半淪謝，新松嫩竹是忘年。
岳陽樓 陶夢桂  岳阳楼
朱欄獨倚晚天晴，喚起江湖萬里情。風撼君山波浩蕩，雲歸衡嶽月分明。飄飄杜老乘槎興，杳杳軒皇奏樂聲。好把天瓢盛此水，滌除旱魃作秋成。
酬君山遠上人送別 陶夢桂 
戀戀君山未解維，高僧來送贈行詩。誰知歸去陶元亮，又遇當年遠法師。蓮社欲留聽說法，菊籬那忍負歸期。臨岐重約頭陀會，記得江干話別時。
九日登江湖偉觀矩堂董先生時帥九江慰勞甚至 陶夢桂 
琵琶亭下北風狂，浩蕩江天接大荒。亟舍扁舟登偉觀，旋呼官酒作重陽。故人一見驚頭白，寒菊新開滿眼黄。底用四絃如裂帛，異鄉遊覽自悲傷。
舟次吳城山 陶夢桂 
淮蜀荆襄老此生，歸與雙眼識吳城。樹依神力連雲暗，水到江西徹底清。去棹來帆南北客，孤鴻落日古今情。枯腸尚可搜詩句，三老放船鉦一聲。
次韻德脩弟 陶夢桂 
自古賢名隠魏亭，老夫底用更專城。得閑且看雲來往，不飲休論酒濁清。險阻備嘗知世味，消磨不盡是詩情。西堂不作惠連夢，共聽茅簷夜雨聲。
望郡城酬舟中諸丈 陶夢桂 
歸路寧迂三兩程，落霞孤鶩近鄉城。水連南浦天然碧，秋入西山雨後清。鹿夢已醒諳世事，鷗盟猶在見交情。近來一事君知否，耳畔全無鼙鼓聲。
次韻德脩弟 陶夢桂 
一笑相逢在眼前，底須尺素付郵傳。池塘生草尋殘夢，風雨連床了宿緣。遮暮雪霜侵兩鬢，倚雲梨棗出丹。從今不願重分手，糲飯團欒滿百年。
書懷 陶夢桂 
明時容我老山林，病骨那禁歲月侵。破屋僅存容膝地，短檠喚起讀書心。三生習氣磨難盡，一餉榮華去莫尋。苦學吟詩終不近，信知前輩用工深。
自題 陶夢桂 
短衣匹馬遍關山，二十年來一夢間。萬里煙塵催我老，一溪風月伴人閑。處心簡淡常常足，著意經求事事艱。亭午厨人多喜色，隣翁舉網得魚還。
次韻堅大師 陶夢桂 
明時有分坐空山，終日心遊天壤間。無欲始安貧裏樂，是人只得睡時閑。離家便憶居家好，論事那知任事難。自快此身天所相，干戈叢裏得生還。
次韻友人 陶夢桂 
只將夢幻視浮生，志念俱消豈復增。竹杖芒鞋輕勝馬，布衣蔬飯淡於僧。睡魔爲祟勤呼茗，病眼羞明懶近燈。好把金鎞輕掠削，近來知有阿誰能。
次韻汪山園  其一 陶夢桂 
泉石相干興味長，夢魂飛不到錢塘。病來弘景難忘藥，老去淵明不御觴。舊館溪山勤檢校，新收風月懶平章。讀書事業依然在，一目猶慚不十行。
次韻汪山園  其二 陶夢桂 
急雨聲中夜漏長，曉來嫩水漲平塘。試扶竹杖穿三徑，自折梅花薦一觴。我縱撚鬚難得句，君纔開口便成章。偃旗仆鼓退三舍，且遜元戎十乘行。